Najib tidak akan dipanggil jadi saksi pembelaan kes rasuah Rosmah

KUALA LUMPUR, 7 Jamadilakhir 1443H, Isnin – Pihak pembelaan Datin Seri Rosmah Mansor dalam perbicaraan kes rasuah membabitkan projek hibrid solar di Sarawak memutuskan tidak memanggil suaminya, bekas Perdana Menteri Datuk Seri Najib Tun Razak, untuk memberi keterangan sebagai saksi pembelaan ketiga.

Peguam Datuk Jagjit Singh memaklumkan, Mahkamah Tinggi bahawa pihak pembelaan tidak akan memanggil Najib, yang dijadual memberikan keterangan hari ini.

“Selepas perbincangan pada Sabtu hingga lewat petang Ahad, pihak pembelaan memilih untuk tidak memanggil Datuk Seri Najib sebagai saksi pembelaan ketiga.

“Kami juga sedang menganalisis soal balas (Rosmah) oleh pihak pendakwaan dan kami percaya keterangan daripada saksi ketiga (Najib) hanya bersifat menyokong dan sifat menyokong telah pun dibuktikan oleh pihak pembelaan.

“Atas alasan ini, kami perlu menyusun semula strategi dan kami membuat keputusan untuk tidak memanggil Datuk Seri Najib. Saya memohon maaf kepada Yang Arif. Saya tahu Yang Arif mementingkan masa mahkamah, saya menerima tanggungjawab atas perkara ini,” kata Jagjit.

Timbalan Pendakwa Raya Kanan Datuk Seri Gopal Sri Ram berkata, keputusan untuk memanggil atau tidak memanggil saksi terserah kepada pihak pembelaan.

“Terpulang kepada pembelaan untuk membuat keputusan,” katanya.

Hakim Mohamed Zaini Mazlan berkata, beliau menghargai permohonan maaf daripada pihak pembelaan.

Jagjit kemudian memohon mahkamah menangguhkan perbicaraan hari ini dan minggu ini kerana saksi pembelaan kedua, yang juga bekas pegawai khas Najib, Datuk Seri Siti Azizah Sheikh Abod, kini sedang menunaikan ibadah umrah di Makkah dan hanya boleh memberi keterangan pada 4 Feb.

Pada 18 Feb tahun lepas, Mahkamah Tinggi memerintahkan Rosmah membela diri atas kesemua tiga pertuduhan rasuah membabitkan projek solar hibrid bagi 369 sekolah luar bandar di Sarawak itu setelah mendapati pendakwaan berjaya membuktikan kes prima facie terhadapnya.

Rosmah, berhadapan satu pertuduhan meminta RM187.5 juta dan dua pertuduhan menerima rasuah berjumlah RM6.5 juta daripada bekas Pengarah Urusan Jepak Holdings Saidi Abang Samsudin.

Rasuah terbabit didakwa diterima melalui bekas pegawai khasnya Datuk Rizal Mansor sebagai upah membantu Jepak Holdings mendapatkan Projek Bersepadu Sistem Solar Photovoltaic (PV) Hibrid serta Penyelenggaraan dan Operasi Genset/Diesel bagi 369 sekolah itu bernilai RM1.25 bilion secara rundingan terus daripada Kementerian Pendidikan (KPM). – Bernama


GEG perlukan sokongan wakil rakyat demi selamatkan dua juta nyawa

KUALA LUMPUR, 4 Muharram 1444H, Selasa – Rang Undang-Undang (RUU) Kawalan Produk Tembakau dan Merokok 2022 yang diusahakan sejak lebih sedekad lalu, pada masa ini, sedang dikupas oleh ahli Dewan Rakyat, dan persetujuan majoriti mereka diperlukan untuk pelaksanaannya demi menyelamatkan dua juta nyawa rakyat menjelang 2040.

Jika diluluskan, Malaysia bakal melakar sejarah dengan melahirkan Generasi Penamat melalui strategi Generational End Game (GEG) yang melarang individu yang lahir pada dan selepas 2007 merokok, membeli atau memiliki produk tembakau atau peranti merokok.

Disifatkan oleh kerajaan sebagai agenda paling mustahak kerana mampu mengurangkan kematian akibat penyakit berkaitan tabiat merokok, Menteri Kesihatan Khairy Jamaluddin berulang kali menegaskan kepentingan undang-undang itu bagi rakyat dan negara.

“Jika diluluskan dan pelaksanaan GEG berjaya, kita dapat elakkan dua juta kematian. Tidak banyak rang undang-undang di negara ini yang boleh menyelamatkan nyawa sebegitu banyak (dan) sebab itu, saya merayu ahli-ahli Parlimen bersama-sama meluluskan rang undang-undang ini,” katanya semasa temu bual khas mengenai RUU tersebut bersama media di Putrajaya, Jumaat lepas.

Antara lain, undang-undang itu memperuntukkan individu yang lahir pada 1 Jan 2007 dan seterusnya yang merokok produk tembakau atau produk pengganti tembakau, menggunakan peranti merokok atau memiliki produk tembakau, bahan merokok, produk pengganti tembakau atau peranti merokok, boleh didenda tidak melebihi RM5,000, jika sabit kesalahan.

Bagi mereka yang membeli produk tembakau, bahan merokok dan produk pengganti tembakau atau peranti merokok juga berdepan hukuman denda hingga RM5,000, jika sabit kesalahan.

BEBAN RAWATAN TINGGI

Menurut Khairy, kerajaan menanggung perbelanjaan yang sangat tinggi untuk rawatan akibat komplikasi merokok berbanding hasil yang diperoleh daripada industri itu.

Pada 2020 sahaja, kerajaan membelanjakan RM6.21 bilion bagi rawatan penyakit akibat komplikasi merokok dan dijangka meningkat kepada RM8.77 bilion menjelang 2030. Kos rawatan bagi seorang pesakit rokok elektronik (vap) atau Vaping Associated Lung Injury (EVALI) pula melebihi RM150,000 untuk 12 hari kemasukan hospital dan dianggar berjumlah RM369 juta bagi merawat 2,445 orang menjelang 2030.

Pada temu bual khas itu juga Khairy berkata kerajaan akan menubuhkan sebuah jawatankuasa khas untuk meneliti keberkesanan undang-undang tersebut selepas pelaksanaannya, selain memberi jaminan semakan semula selepas 10 tahun dikuatkuasakan.

Sementara itu, Ketua Sektor Kawalan Tembakau Kementerian Kesihatan (KKM) Dr Noraryana Hassan ketika mengulas lanjut strategi GEG tersebut kepada Bernama, berkata RUU berkenaan amat kritikal bagi negara demi mengawal kemudaratan produk tembakau yang telah mengakibatkan kematian lebih lapan juta orang di seluruh dunia, termasuk kira-kira 27,000 orang di Malaysia, setahun.

Selain itu, undang-undang berkenaan juga perlu bagi mengawal selia penjualan produk rokok elektronik dan vap yang selama ini tidak dikawal di negara ini.

“Semua kawalan yang digariskan di bawah RUU ini akan dapat mengurangkan peratusan (mereka yang) merokok, dan impaknya nanti akan dapat mengurangkan jumlah perbelanjaan negara, terutama bagi merawat penyakit yang disebabkan oleh komplikasi tabiat merokok termasuk rokok elektronik dan vap iaitu penyakit EVALI,” katanya.

Menurutnya, pada masa ini rokok elektronik dan vap tidak dapat dikawal menerusi Akta Makanan 1983 kerana akta itu hanya meliputi penggunaan produk merokok berasaskan tembakau sedangkan vap dan rokok elektronik menggunakan cecair bukan tembakau.

KESAN JIKA TIDAK DILULUSKAN

Jelas beliau, jika RUU itu gagal diluluskan, impaknya ialah pendedahan amalan merokok kepada kumpulan kohort GEG selepas mereka berumur 18 tahun.

Memetik Tinjauan Kesihatan dan Morbiditi Kebangsaan 2019, Dr Noraryana berkata peratusan merokok dalam kalangan remaja berumur 18 tahun (iaitu had umur tidak lagi terikat dengan larangan merokok) adalah tinggi.

“Dianggarkan sebanyak 24.49 peratus remaja berumur 18 tahun berbanding dengan kohort sebelumnya (15 hingga 17 tahun) iaitu hanya 7.7 peratus, merokok. Daripada jumlah itu, 22.78 peratus menggunakan rokok tembakau. Bagi penggunaan rokok elektronik pula, (sebanyak) 12.31 peratus remaja berumur 18 tahun telah menggunakan rokok elektronik berbanding lima peratus kohort sebelumnya (15 hingga 17 tahun),” katanya.

Kesan lain ialah bilangan kematian pramatang akan meningkat. Ketika ini, menurut Malaysian Factsheet The Tobacco Atlas 2019, bilangan kematian pramatang dianggarkan 27,000 setahun.

Mengulas syor Jawatankuasa Pilihan Khas Kesihatan, Sains dan Inovasi Parlimen agar GEG ditangguhkan selama tiga tahun, beliau berkata jika syor itu diterima, jumlah kematian akan meningkat kepada 81,000 orang dalam tempoh tiga tahun berkenaan.

“Ini belum dikira jangka masa tambahan untuk membuat usul dan dibentangkan di Parlimen,” tambah beliau.

Kesan kepada negara pula ialah dari segi produktiviti kerana kehilangan sumber manusia pada peringkat usia produktif, kata Dr Noraryana.

“Penyusutan kualiti kehidupan akibat kesan komplikasi penyakit yang dihadapi akan memberikan kesan kepada produktiviti sesebuah negara. Jumlah masa bekerja yang terjejas termasuk masa yang digunakan untuk merokok ketika bertugas juga perlu diambil kira.

“Quality Adjusted Life Years (QALY) merupakan satu bentuk pengukuran yang digunakan untuk menganggarkan kualiti kehidupan seseorang. Kajian telah menunjukkan mereka yang merokok mengalami kemerosotan kualiti kehidupan berbanding mereka yang tidak merokok.

“Sekiranya pelaksanaan GEG ini ditangguhkan dan dibahaskan selepas tempoh tiga tahun sebagaimana syor jawatankuasa itu, maka kesan jangka panjang terhadap produktiviti negara akan berlaku,” katanya lagi. – Bernama


Rejim penjajah peras ugut petani Palestin, halang tuai zaitun

TEBING BARAT, 6 Rabiulawal 1443H, Rabu – Petani Palestin sekali lagi berdepan risiko kehilangan mata pencarian di sekitar Tebing Barat dan beberapa bandar lain apabila berdepan ‘gangguan dan keganasan’ daripada rejim haram Israel.

Jawatankuasa Palang Merah Antarabangsa (ICRC) dalam satu kenyataan menggesa rakyat Palestin diberikan laluan akses yang selamat menuju ke kebun-kebun zaitun di Tebing Barat.

“Setiap tahun ICRC menyaksikan pelbagai kekerasan dilakukan oleh rakyat Israel yang tinggal di penempatan dan kawasan tertentu di Tebing Barat terhadap petani Palestin.

“Mereka melakukan kekerasan dengan merampas pelbagai barang setiap kali menjelang musim menuai buah zaitun,” kata Ketua Misi ICRC di Baitulmaqdis, Els Debuf.

Malah, petani Palestin juga berdepan serangan peribadi bagi menghalang aktiviti tuaian dengan merosakan pelbagai barangan milik petani.

Terbaharu, Israel membakar pokok-pokok zaitun yang matang dan menunggu untuk dituai.

Setiap tahun bermula Oktober hingga ke November musim zaitun ditunggu-tunggu oleh masyarakat Palestin.

Berdekad hasil zaitun menjadi pergantungan ekonomi utama mereka, kerana 48 peratus daripada tuaian zaitun adalah pertanian terbesar ditanam di Tebing Barat dan Gaza. – Agensi


Terengganu umum 20 November cuti ganti untuk PRU15

BANGI, 21 Rabiulakhir 1444H, Rabu – Terengganu bersetuju menggantikan hari kelepasan am untuk mengundi pada Pilihan Raya Umum Ke-15 (PRU15) pada Sabtu kepada 20 November, Ahad ini.

Penggantian itu susulan pengumuman Perdana Menteri, Datuk Seri Ismail Sabri Yaakob bahawa 18 dan 19 November ini sebagai hari kelepasan am seluruh Malaysia, bagi memudahkan rakyat keluar mengundi pada PRU15.

Setiausaha Kerajaan Terengganu, Tengku Seri Bijaya Raja berkata, memandangkan hari kelepasan am itu jatuh pada hari kelepasan mingguan bagi negeri berkenaan, maka penggantian akan diberikan pada Ahad.

“Memandangkan hari kelepasan am tersebut jatuh pada hari kelepasan mingguan bagi negeri Terengganu iaitu pada Jumaat dan Sabtu, maka hari kelepasan am yang jatuh pada 19 November (Sabtu) akan digantikan pada hari berikutnya iaitu 20 November 2022 (Ahad).

“… dan dijadikan sebagai hari kelepasan am negeri selaras dengan Seksyen 3, Akta Hari Kelepasan 1951,” katanya dalam kenyataan, hari ini.

Terdahulu, Johor turut mengumumkan penggantian hari kelepasan am untuk mengundi PRU15 pada Jumaat ini kepada 20 November, Ahad setelah mendapat perkenan Sultan Ibrahim Sultan Iskandar.

Menteri Besar Johor, Datuk Onn Hafiz Ghazi berkata, penggantian itu sebagai tanda penghargaan kepada rakyat Johor yang keluar mengundi bagi menunaikan tanggungjawab mereka.


4 askar Syria maut serangan penjajah Israel

DAMSYIK, 20 Muharam 1445H, Isnin – Serangan peluru berpandu Israel berhampiran ibu negara Syria Damsyik membunuh sekurang-kurangnya empat tentera Syria dan mencederakan empat yang lain.

Agensi berita rasmi SANA memetik sumber tentera sebagai berkata, serangan itu berlaku pagi Isnin.

“Pada 2:20 pagi (23:20 GMT Ahad) musuh Israel melakukan serangan udara dari arah Golan Syria yang diduduki, menyasarkan kawasan di sekitar Damsyik,” katanya.

“Serangan itu membunuh empat askar dan mencederakan empat yang lain,” katanya.

Agensi itu juga melaporkan beberapa kerosakan material dan berkata, pertahanan udara Syria telah memintas beberapa peluru berpandu Israel.

Tiada komen segera daripada Israel berhubung serangan itu.

Israel telah bertahun-tahun melakukan serangan terhadap apa yang disifatkannya sebagai sasaran berkaitan Iran di Syria.

Pengaruh Iran telah berkembang di Syria sejak negara itu mula menyokong Presiden Bashar al-Assad dalam perang saudara yang bermula pada 2011. – Agensi


Tun M saman Zahid Hamidi berhubung isu ‘kutty’

KUALA LUMPUR, 21 Muharam 1444H, Jumaat – Tun Dr Mahathir Mohamad memfailkan saman terhadap Datuk Seri Dr Ahmad Zahid Hamidi atas dakwaan mengeluarkan kenyataan berbaur fitnah berhubung isu ‘kutty’ membabitkan bekas perdana menteri itu.

Dr Mahathir, 97, selaku plaintif memfailkan saman fitnah itu menerusi Tetuan Haidir & Co pada 20 Julai lepas di Mahkamah Tinggi di sini dengan menamakan Ahmad Zahid, 69, sebagai defendan tunggal.

Dalam pernyataan tuntutannya, Dr Mahathir mendakwa Ahmad Zahid telah mengeluarkan kenyataan memfitnah terhadapnya semasa mesyuarat UMNO Bahagian di Kelana Jaya pada 30 Julai 2017 yang kenyataan itu diterbitkan semula di YouTube Astro Awani dan beberapa portal berita dalam talian, yang boleh diakses oleh pengguna Internet tanpa sebarang sekatan.

Ahli Parlimen Langkawi itu mendakwa, kenyataan fitnah tersebut antaranya membawa maksud bahawa beliau bukan dilahirkan sebagai seorang Melayu atau Islam dengan nama asal yang didakwa sebagai ‘Mahathir anak lelaki Iskandar Kutty’ dan menggunakan orang Melayu semasa menjadi Perdana Menteri untuk mendapatkan keuntungan politik dan peribadinya selain memperkecilkan rakyat Malaysia berketurunan India Muslim.

Dakwa plaintif, kenyataan fitnah itu telah menjatuhkan reputasinya sebagai ahli politik yang bertanggungjawab menjaga kebajikan rakyat dan memberi tanggapan bahawa plaintif seorang yang tidak jujur dan amanah, mementingkan diri sendiri, licik dan penuh tipu helah demi mencapai kepentingan peribadi. – Bernama


Anwar tuduh bolot harta Melayu, Tun M tuntut bukti

BANGI, 5 Ramadan 1444H, Isnin – Tun Dr Mahathir Mohamad hari ini menuntut Perdana Menteri, Datuk Seri Anwar Ibrahim membuktikan dakwaan, bahawa beliau dan keluarga membolot harta orang Melayu ketika pernah memerintah negara.

Bekas Perdana Menteri itu membidas kembali kenyataan Anwar sebelum ini yang menyelar kelantangan Dr Mahathir, susulan pembatalan program Proklamasi Melayu, baru-baru ini.

“Dalam usaha untuk menghalang perhimpunan Melayu yang menjemput saya hadir, Anwar telah berkata, ‘ada orang dulu, 22 tahun campur 22 bulan pegang kuasa, sekarang mengeluh Melayu hilang segala-galanya, hilang harta, hilang saham’.

“Tambahnya, ‘Bagaimana tak hilang kalau kamu bolot untuk kamu. Untuk keluarga kamu dan anak-anak kamu. Sekarang bila hilang kuasa, bicara soal rakyat’,” kata Dr Mahathir merujuk dakwaan Anwar.

Membidas semula Anwar, bekas Ahli Parlimen Langkawi itu menegaskan bahawa tuduhan tanpa bukti jelas dan tidak boleh diterima sebagai benar adalah fitnah.

“Saya mengeluh sekarang kerana kehilangan segala-galanya oleh orang Melayu berlaku selepas saya letak jawatan sebagai Perdana Menteri.

“Memang pun orang Melayu menjadi begitu miskin selepas saya tidak lagi jadi Perdana Menteri,” katanya.

Dr Mahathir berkata, beliau mengeluh sekarang kerana telah berusaha memulihkan keadaan orang Melayu apabila menjadi Perdana Menteri selepas Pilihan Raya Umum Ke-14 (PRU14), namun kerajaan Pakatan Harapan (PH) dijatuhkan menyebabkannya hilang jawatan.

Beliau berkata, penyertaannya dalam usaha untuk menyedarkan orang Melayu mengenai masalah mereka dengan melancarkan proklamasi berkenaan.

Katanya, isi kandungan proklamasi itu menepati peruntukan dalam Perlembagaan Malaysia dan juga Perlembagaan UMNO.

“UMNO tidak bantah. UMNO tidak lagi pegang kepada matlamat penubuhannya. Sebab itu pual lain perlu diadakan untuk melindungi hak orang Melayu dan Bumiputera lain.

“Apabila kerajaan menghalang pihak lain melancar proklamasi ini, ia mengkhianat janji dalam Perlembagaan negara.

“Sebab itu orang Melayu patut tentang kerajaan pimpinan Anwar Ibrahim,” katanya.


KPT cadang tubuh jawatankuasa pengembangan bahasa Melayu negara ASEAN

BANGI, 4 Syaaban 1443H, Isnin – Kementerian Pengajian Tinggi (KPT) mencadangkan kepada kerajaan untuk menubuhkan Jawatankuasa Induk Pengembangan Bahasa Melayu Institusi Pendidikan Tinggi (IPT) Negara-negara ASEAN.

Menteri Pengajian Tinggi, Datuk Seri Dr Noraini Ahmad berkata, cadangan itu seiring dengan aspirasi Perdana Menteri, Datuk Sri Ismail Sabri Yaakob agar bahasa Melayu dimartabatkan di peringkat antarabangsa

Beliau berkata, jawatankuasa ini antara lain berperanan untuk merancang pemetaan program kerjasama dalam pelbagai aktiviti seperti penyelidikan, pengembangan bahasa Melayu di IPT di negara-negara ASEAN dan program terjemahan serta adaptasi karya-karya ilmu.

“KPT telah mengenal pasti 19 universiti di Brunei Darussalam, Indonesia, Singapura, Thailand dan Filipina yang berpotensi untuk diadakan program-program kolaborasi dengan universiti tempatan.

“Dalam hal ini, PT telah melantik Universiti Kebangsaan Malaysia (UKM) melalui Institut Alam dan Tamadun Melayu (ATMA) sebagai Sekretariat bagi memulakan kerjasama strategik untuk mengembangkan aspek-aspek penting tamadun alam Melayu ke peringkat antarabangsa,” katanya dalam satu kenyataan, hari ini.

Mengulas lanjut, beliau berkata, dengan jumlah kira-kira 300 juta orang penutur bahasa Melayu di negara-negara induk bahasa Melayu dan di negara-negara ASEAN lain yang mempunyai komuniti berbahasa Melayu, program itu mampu meluaskan lagi pengaruhnya.

“Program pengembangan Bahasa Melayu di IPT di negara-negara ASEAN ini dapat melonjakkan taraf dan peranan bahasa Melayu sebagai bukan sahaja lingua franca bahkan sebagai bahasa ilmu dan bahasa bernilai ekonomi di rantau ini,” katanya.


Demonstrasi dedahkan negara untuk menjadi lebih buruk

DEMONSTRASI yang tak diketahui siapa penganjur nombor satu, hanya akan mencipta masalah baru yang lebih besar dari tuntutan demo itu sendiri. Demonstrasi berlaku tanpa perancangan lengkap untuk menguruskan kesan yang berlaku.

Pendemonstrasi cuma tahu apa yang mereka tidak mahu, tapi tidak tahu apa yang mereka mahu. Menuntut tanpa alternatif penyelesaian. Mendedahkan keadaan negara untuk menjadi lebih buruk.

Mereka tahu belum tentu akan dapat senarai tuntutan mereka, tetapi yang pastinya:

– Mereka mendidik rakyat untuk memprotes luar dari batas saluran sah ketika saluran yang sah masih terbuka. Tempoh kerajaan akan tamat, tunggulah PRU akan datang.

– Merisikokan diri dan orang keliling untuk penyebaran COVID-19. Tiada petanda kes akan turun. Orang muda berdemo balik ke rumah dan bergaul dengan keluarga yang tua. Siapa beri jaminan tidak ada seorang pun yang berdemo itu tidak positif COVID-19?

– Menambahkan beban petugas barisan hadapan sekurang-kurangnya pihak keselamatan dan petugas kesihatan.

– Menambahkan kerunsingan warga yang sayangkan negara yang sedang risau dengan krisis kerajaan – istana.

Atau mungkin itukah sebenarnya tujuan demonstrasi?

Saya mendoakan sesuatu kepada mereka. Moga Allah makbulkan.

Ustaz Muhammad Fauzi Asmuni
Presiden Ikatan Muslimin Malaysia (ISMA)


Wilayah di Pakistan sekat telefon bimbit individu enggan divaksin

ISLAMABAD, 30 Syawal 1442H, Jumaat – Sebuah wilayah di Pakistan menyatakan, ia akan menyekat telefon bimbit individu yang enggan mendapat suntikan vaksin COVID-19.

Ini merupakan langkah terbaharu untuk menghukum mereka yang tidak mahu menerima vaksin di negara yang mana hanya sebahagian kecil penduduk telah divaksin.

Langkah itu diuar-uarkan selepas wilayah Sindh menyatakan penjawat awam yang enggan menerima vaksin tidak akan dibayar gaji mulai bulan Julai.

“Pada mulanya ini hanyalah cadangan, tetapi orang ramai sangat ragu-ragu untuk mendapatkan vaksin sehingga keputusan itu dibuat,” kata jurucakap Jabatan Kesihatan Punjab, Hammad Raza, hari ini.

Hammad berkata, agensi telekomunikasi negeri akan memutuskan bagaimana langkah tersebut bakal dilaksanakan.

Pelaksanaan vaksinasi di seluruh Pakistan meningkat dalam beberapa minggu kebelakangan ini, dengan lebih daripada 200,000 dos diberikan hampir setiap hari, bagaimanapun jumlah keseluruhan individu yang telah divaksin masih sedikit berbanding jumlah keseluruhan penduduk Pakistan seramai 220 juta.

Hampir 10.5 juta dos telah diberikan, dengan China menyediakan sebahagian besar vaksin.

Tetapi kebimbangan mengenai kesan sampingan dari suntikan itu, ditambah dengan maklumat yang salah bahawa ia menyebabkan kemandulan atau kematian dalam dua tahun, telah menimbulkan keraguan vaksin.

“Tahap pendidikan Pakistan rendah. Orang juga menyebarkan khabar angin dan maklumat salah mengenai vaksin.

“Jadi kempen informasi oleh kerajaan tidak berkesan untuk jangka pendek. Mereka harus menggunakan undang-undang untuk memastikan semua orang mendapat vaksin,” kata ketua Persatuan Doktor Muda Pakistan, Salman Haseeb kepada AFP.

Gelombang ketiga jangkitan mulai stabil di Pakistan setelah beberapa minggu sekatan ketat, bagaimanapun di Punjab – wilayah paling ramai penduduk di negara itu termasuk kota Lahore – permintaan terhadap vaksin semakin perlahan.

Sementara itu, penduduk tempatan turut memberi reaksi terhadap pelaksanaan sekatan tersebut.

“Akan sukar bagi saya jika saya tidak dapat menggunakan telefon saya, tetapi saya sangat takut dengan vaksin,” kata Saima Bibi, seorang pekerja di Lahore.

Di bawah inisiatif baru, mereka yang mendapat vaksin akan diizinkan masuk ke pawagam, ruang perayaan dan kuil, manakala sekatan akan ditarik semula untuk perniagaan di daerah yang telah mencapai lebih daripada 20 peratus penduduk divaksin.

Pusat vaksin bergerak juga akan didirikan di luar kuil untuk mendekati orang ramai di kawasan luar bandar.

Pakistan telah mencatatkan lebih daripada 940,000 jangkitan dan 21,500 kematian, tetapi dengan ujian terhad dan sektor penjagaan kesihatan yang parah, ramai takut tahap sebenar penyakit ini jauh lebih teruk.

Data kebangsaan juga menunjukkan bahawa sekitar 300,000 penerima dos pertama vaksin COVID-19 belum kembali untuk dos kedua. – Agensi


Harga ayam dijangka naik lagi

ALOR SETAR, 8 Syawal 1443H, Isnin – Peruncit ayam di Pasar Besar Alor Setar dilaporkan sedang bersiap sedia untuk sekali lagi pusingan kenaikan harga.

Mereka dimaklumkan oleh pembekal bahawa harga ayam yang diproses akan meningkat sebanyak 30 sen sekilogram tidak lama lagi, demikian lapor New Straits Times.

Susulan desas-desus kenaikan terbaharu itu, para peruncit melahirkan kebimbangan sama ada mereka masih mampu mematuhi harga siling RM8.90 sekilogram yang ditetapkan kerajaan atau pun tidak.

Salah seorang peniaga ayam di pasar itu, Syed Zainol Syed Hamid, 65 meluahkan kekecewaannya dan merayu kerajaan untuk melakukan sesuatu bagi mengekang kenaikan harga di peringkat pembekal.

“Kerajaan telah menetapkan harga siling untuk menjual ayam tetapi malangnya tiada kawalan ke atas harga di peringkat pemborong dan pembekal.

“Jadi, peruncit ayam terpaksa menanggung beban kerana kita duduk di penghujung rantaian bekalan,” katanya.

Sementara itu, Setiausaha Persatuan Pengguna Kedah (Kek), Mohammad Yusrizal Yusoff melahirkan rasa kecewa terhadap kegagalan kerajaan menangani punca utama isu itu.

“Ini hanya akan menambah beban kepada pengguna. Langkah kerajaan untuk memberi subsidi kepada penternak ayam masih gagal. Jadi, jelas sekali isu ini berpunca daripada pembekal dan bukannya peruncit.

“Seperti yang saya katakan berkali-kali, terdapat tangan-tangan ghaib di tempat kerja yang memanipulasi harga ini dan mereka boleh melakukan semahu-mahunya selagi tiada tindakan diambil.

“Inilah orang-orang yang patut diburu oleh kerajaan,” katanya.

Yusrizal menegaskan dakwaan pembekal ayam bahawa kenaikan harga adalah disebabkan gangguan rantaian bekalan antarabangsa dan krisis makanan global hanyalah alasan semata-mata.

“Semua dakwaan krisis makanan dan gangguan rantaian bekalan ini tidak benar untuk negara kita.

“Saya ingin mencadangkan sekiranya Kementerian Perdagangan Dalam Negeri dan Hal Ehwal Pengguna (KPDNHEP) mengadakan pertemuan dengan pembekal pada masa akan datang, mereka harus menjemput kami juga,” katanya.

Pada Januari, kerajaan telah mengumumkan bahawa harga siling ayam standard dihadkan pada RM8.90 sekilogram dari 5 Februari hingga 5 Jun.


182 kompaun dikeluarkan kepada peniaga bazar Ramadan

KUALA TERENGGANU, 15 Ramadan 1444H, Khamis – Sebanyak 182 kompaun melibatkan pelbagai kesalahan dileluarkan kepada peniaga bazar Ramadan dalam pemeriksaan di seluruh negeri ini.

Pengarah Jabatan Kesihatan Negeri Terengganu (JKNT), Datuk Dr Kasemani Embong berkata, notis kesalahan itu melibatkan kompaun berjumlah RM19,450.

Ia dikeluarkan selepas peniaga dikesan gagal mematuhi Akta Makanan 1983 dan Peraturan-peraturan di bawahnya.

“Antara kesalahan itu adalah menggaji pengendali tiada latihan dan suntikan anti tifoid, pengendali makanan tiada suntikan dan latihan pengendali makanan, tidak memakai apron atau pakaian pelindung dan tidak mengamalkan kebersihan diri,” katanya seperti dilapor Sinar Harian.

Dr Kasemani memaklumkan, Kemaman merekodkan kompaun paling banyak iaitu 64 diikuti Kuala Terengganu (39), Dungun (38), Besut (13), Hulu Terengganu (9), Setiu dan Marang masing-masing tujuh manakala lima notis lagi di Kuala Nerus.

Katanya, JKNT melalui 366 anggota penguat kuasanya akan meneruskan pemantauan dan penguatkuasaan di semua bazar Ramadan berdaftar serta tidak berdaftar sepanjang bulan suci ini.

Dalam pada itu, beliau turut meminta kerjasama orang ramai membuat aduan terus kepada JKNT sekiranya ada terbeli makanan basi, tidak masak sempurna dan berbau busuk supaya siasatan serta tindakan lanjut dapat diambil.

“Namun setakat ini kita belum menerima aduan seumpama ini. Kita sentiasa memandang serius isu keselamatan makanan kerana ia melibatkan kesihatan pengguna, jadi saya harap laporan dapat dibuat kepada JKNT,” katanya.


Agong rasmi Mesyuarat Pertama Penggal Kelima Parlimen hari ini

KUALA LUMPUR, 26 Rejab 1443H, Isnin – Mesyuarat Pertama Penggal Kelima Parlimen ke-14 bakal membuka tirainya hari ini dengan dirasmikan oleh Yang di-Pertuan Agong Al-Sultan Abdullah Ri’ayatuddin Al-Mustafa Billah Shah di Dewan Rakyat.

Dewan Rakyat yang kembali bersidang selepas melabuhkan tirai pada 20 Disember lepas merupakan sidang kedua di bawah kerajaan pimpinan Perdana Menteri, Datuk Seri Ismail Sabri Yaakob.

Sidang Dewan Rakyat hari ini akan tertumpu kepada Titah Diraja Al-Sultan Abdullah dan berdasarkan takwim mesyuarat Dewan Rakyat, persidangan kali ini akan berlangsung selama 16 hari sehingga 24 Mac.

Sementara itu, Mesyuarat Dewan Negara yang dirasmikan serentak dengan Dewan Rakyat hari ini akan berlangsung selama sembilan hari bermula 21 Mac.

Bagi mengurangkan risiko jangkitan COVID-19 di bangunan Parlimen, Yang Dipertua Dewan Rakyat Datuk Azhar Azizan Harun sebelum ini memaklumkan prosedur operasi standard (SOP) bagi persidangan Parlimen kekal seperti sebelum ini.

Antaranya, Ahli Parlimen dan petugas perlu menjalani ujian saringan tindak balas rantai polimerase masa nyata (RT-PCR) tiga hari sebelum persidangan berlangsung serta penghadang lut sinar terus dipasang di tempat Ahli Parlimen sebagai langkah menetapkan penjarakan fizikal.

Selain itu, Azhar pada Sabtu (26 Februari) memaklumkan 146 kes positif dikesan hasil ujian saringan RT-PCR yang dijalankan dua hari bermula Khamis (24 Februari) di bangunan Parlimen melibatkan 1,474 individu terdiri daripada Ahli Parlimen, petugas dan wakil media.-  Bernama


Pengiktirafan UEC suatu pengkhianatan kepada peradaban bangsa dan negara

RAMAI yang meminta saya mengulas mengenai UEC, walaupun sebelum ini telah acap kali saya lontarkan pandangan sebegini.

UEC tidak boleh disamatarafkan dengan apa jua sijil di bawah Kementerian Pendidikan Malaysia (KPM) yang setara seperti Sijil Pelajaran Malaysia (SPM), SMA/SMU dan sebagainya kelolaan kerajaan. Sama sekali tidak boleh.

SPM dan SMU/SMA kelolakan oleh kerajaan dengan prosedur ketat, selaras dengan Dasar dan Falsafah Pendidikan Kebangsaan.

Manakala UEC adalah sekolah persendirian yang dibina oleh sebuah NGO ultra kiasu Cina, yang mereka sendiri yang menjadi lembaga dan pengelolanya. Daripada penyediaan silibus sehingga kepada peperiksaannya. Boleh dikatakan tidak sistem sebegini dalam dunia ini, pendidikan dikelolakan oleh NGO, kecuali pendidikan swasta.

Dalam UEC, mereka (NGO ultra kiasu Cina) itu sendiri yang merangkakannya tanpa merujuk kepada kepada pihak yang berautoriti, seperti proses persijilan lain yang dikelola oleh kerajaan.

Sebab itu, perbandingan dua sijil ini tidak wajar sama sekali dilakukan.

Begitu juga dengan kelayakan guru-gurunya, terutama dalam subjek Bahasa Melayu dan Sejarah serta banyak lagi, jika mahu diperkatakan.

Silibus Bahasa Melayu dan Sejarah begitu berbeza dengan subjek yang sama di peringkat SPM. Bahasa Melayu UEC jauh lebih mudah berbanding dengan BM SPM/SMA/SMU.

Sama juga dengan subjek Sejarah, jauh sekali untuk menerangkan sejarah negara ini mengikut perspektif yang sebenar. Malahan, sejarah Tanah Besar China, lebih diberikan perhatian, berbanding sejarah tanah air sendiri.

Di situ sahaja sudah nampak perbezaan yang sangat ketara. Jangan dicungkil lagi ke dalam. Sudah tentu akan ditemui banyak lagi masalahnya.

Kita cukup hairan kenapa kerajaan daripada dahulu hingga sekarang tidak bertegas dengan pendidikan sebengini dan terus membiarkannya, sehingga mendapat pengiktirafan, dalam dan luar negara.

Justeru, saya merasa pelik kenapa isu UEC tidak pernah selesai secara tuntas. Lebih malang lagi kita turut mengiktiraf Kolej Universiti New Era, yang kita sebut dahulunya sebagai universiti merdeka yang dimiliki oleh NGO yang sama berkaitan UEC. Universiti merdeka yang diperjuangkan oleh ultra kiasu sebelum dan selepas merdeka, telah berjaya ditegahkan dengan pengiktirafan kolej ini.

Sebenarnya, sejak dahulu lagi, 2011, UEC ini sudah diterima bagi kemasukan ke IPG kepada mereka yang ingin mengkhusus dalam pengajaran Bahasa Cina. Klimaksnya, pada zaman PH, yang mereka mahu mengiktiraf secara keseluruhannya, tanpa perlu menduduki SPM.

Kontroversi dalam iklan pengambilan terbaharu, sama seperti dahulu, antara syaratnya adalah

SYARAT AKADEMIK

Lulus Sijil Pelajaran Malaysia (SPM) dengan memperoleh sekurang-kurangnya 6 kepujian termasuk mata pelajaran Bahasa Melayu, Bahasa Inggeris dan lulus Sejarah.

SYARAT TAMBAHAN

Lulusan Unified Examination Certificate (UEC) :

Lulusan Unified Examination Certificate (UEC) mesti memiliki sekurang-kurangnya tiga (3) gred kepujian di peringkat Sijil Senior Middle Level (UEC-SML)

Lulusan Sijil Menengah Agama (SMA) atau Sijil Menengah Ugama (SMU):
Lulusan Sijil Menengah Agama (SMA) atau Sijil Menengah Ugama (SMU) mesti memiliki sekurang-kurangnya tiga (3) gred kepujian di peringkat SMA atau SMU.

BIDANG PENGKHUSUSAN YANG DITAWARKAN

Bahasa Cina Pendidikan Rendah (SJKC) bagi Iulusan Unified Examination Certificate (UEC).

Pendidikan Islam Pendidikan Rendah (SK/SJKC/SJKT) bagi lulusan Sijil Menengah Agama (SMA) atau Sijil Menengah Ugama (SMU).

Melihat kepada iklan seperti ini, KPM mesti menarik balik kemasukan Sijil Peperiksaan Bersepadu (UEC) bagi mengikuti Program Ijazah Sarjana Muda Perguruan (PISMP) di Institut Pendidikan Guru (IPG).

Nyata sekali, UEC bertentangan dengan Dasar dan Falsafah Pendidikan Kebangsaan serta Akta Pendidikan 1996.

Ketika PH memerintah, ada cubaan untuk menghalalkannya. Nasib baik, PH jatuh, jika sudah pasti UEC dihalalkan sepenuhnya, setara dengan SPM.

Kita tidak pernah menolak melarang sesiapapun untuk belajar Bahasa Cina telah bukannya mengajar dalam Bahasa Cina. Pandangan ini dikemukakan oleh Pakar Perlembagaan, Prof Shad Faruqi. Tidak ketinggalan sejarawan ulung, mendiang Prof Tan Sri Dr Khoo Kay Kim

Dalam maksud, apa jua bahasa komunikasi seperti Tamil, Mandarin dan bahasa lain boleh diajar dan digalakkan diajar di sekolah sebagai subjek (bahasa).

Walaupun sebelum ini, KPM menjelaskan kemasukan graduan UEC untuk mengikuti PISMP di Institut Pendidikan Guru IPG, adalah bagi memenuhi keperluan dalam bidang pengkhususan Bahasa Cina di Sekolah Jenis Kebangsaan Cina (SJKC).

Program ini sebenarnya sudah bermula sejak tahun 2011, malah diteruskan ketika era pentadbiran kerajaan Pakatan Harapan (PH).

Kerajaan pada 2012 menerima lepasan UEC untuk mengikuti program PISMP dalam bidang Bahasa Cina dengan syarat mereka lulus SPM dan memperolehi sekurang-kurangnya gred kepujian dalam Bahasa Melayu.

Tahun lepas, dalam pertemuan Perdana Menteri dengan Persatuan Cina (Hua Zhong), Perdana Menteri dengan tegas mengatakan bahawa kerajaan tidak pernah menyatakan akan mengiktiraf UEC.

Sebaliknya, Perdana Menteri menegaskan UEC perlu mengikut Dasar Pendidikan Kebangsaan sekiranya mahu dipertimbangkan penyelesaiannya oleh kerajaan pada masa hadapan.

UEC adalah silibus sekolah persendirian Cina yang mana sukatan pelajarannya bukan sahaja berkiblatkan kepada Taiwan, tetapi juga ditentukan oleh Persatuan Cina tersebut. Ini jelas bertentangan dengan Dasar Pendidikan Kebangsaan dan Akta Pendidikan 1996

Seperti yang saya tegaskan sebelum ini, dengan pengiktirafan UEC ini kita bukan sahaja tidak berlaku adil kepada dasar negara, tetapi juga kepada pelajar-pelajar Cina yang berada dalam aliran kebangsaan, termasuk yang berada di Sekolah Menengah Jenis Kebangsaan Cina (SMJKC), yang bertungkus lumus belajar bersama dalam aliran kebangsaan. Tiba-tiba UEC datang menutup peluang itu. Tidakkah kita berlaku zalim terhadap mereka semua?

Prof Dr Ridhuan Tee Abdullah


Perintah berkurung di Sri Lanka ditamatkan

COLOMBO, 15 Syawal 1443H, Isnin – Perintah berkurung di seluruh Sri Lanka ditamatkan, semalam ketika Perdana Menteri baharu, Ranil Wickremesinghe membentuk Kabinet baharu bagi menyelesaikan krisis politik di negara itu.

Perintah berkurung bermula 9 Mei lalu selepas pertempuran yang memaksa Mahinda Rajapaksa meletak jawatan sebagai perdana menteri meninggalkan abangnya Gotabaya Rajapaksa memegang tampuk pemerintahan sebagai presiden.

Ini selepas lebih sebulan protes antikerajaan yang kebanyakan mengadakan perhimpunan aman bertukar menjadi ganas apabila penyokong bekas perdana menteri itu menyerbu kem protes di Colombo dengan tindakan termasuk membakar khemah-khemah serta memukul penunjuk perasaan.

Pertempuran mengorbankan sembilan penunjuk perasaan manakala lebih 300 yang lain cedera.

Sementara itu, jurucakap polis, Nalin Thalduwa berkata, pihaknya telah menahan kira-kira 230 penduduk yang mempunyai kaitan dengan pertempuran minggu lalu.

“Balai polis di seluruh negara diarahkan untuk meningkatkan rondaan selain meneruskan pemeriksaan terhadap kenderaan-kenderaan orang awam,” katanya.

Katanya lagi, lebih banyak tangkapan akan dibuat kerana siasatan ke atas keganasan masih diteruskan.

Dalam pada itu, Wickremesinghe menerusi kenyataan memaklumkan pihaknya telah mengadakan perbincangan dengan Bank Dunia dan Bank Pembangunan Asia.

Perbincangan tertumpu kepada isu bantuan yang dihadapi termasuk bekalan ubat, makanan dan juga baja.

Wickremesinghe yang sebelum ini memimpin negara membuat pelantikan Kabinet pertamanya, kelmarin. – Agensi


Gerik, Bugaya isytihar darurat bergantung penilaian MKN, KKM

KUALA LUMPUR, 8 Rabiulakhir 1442H, Selasa – Pengisytiharaan darurat sepertimana dilaksana di Parlimen Batu Sapi akan dipertimbang di Parlimen Gerik dan Dewan Undangan Negeri Bugaya yang bakal berhadapan Pilihan Raya Kecil (PRK) selepas kedua-dua wakil rakyatnya meninggal dunia, Dewan Rakyat dimaklumkan hari ini.

Menteri di Jabatan Perdana Menteri (Parlimen dan Undang-undang) Datuk Takiyuddin Hassan berkata bagaimanapun ia bergantung kepada penilaian risiko oleh Kementerian Kesihatan (KKM) dan Majlis Keselamatan Negara (MKN).

Beliau berkata bagi Batu Sapi, Jemaah Menteri membuat keputusan untuk meminta Perdana Menteri Tan Sri Muhyiddin Yassin menasihatkan Yang di-Pertuan Agong supaya darurat diisytiharkan berpandukan Perkara 150 Perlembagaan Persekutuan, selepas melihat kepada situasi COVID-19 di negeri berkenaan.

Yang di-Pertuan Agong Al-Sultan Abdullah Ri’ayatuddin Al-Mustafa Billah Shah pada 18 November lepas, mengisytiharkan Proklamasi Darurat di Parlimen Batu Sapi, yang sekali gus membatalkan pilihan raya kecil kerusi itu yang ditetapkan pada 5 Disember.

Takiyuddin berkata antara masalah di Parlimen Batu Sapi adalah pematuhan garis panduan prosedur operasi standard (SOP) ditetapkan MKN yang berkemungkinan besar tidak dapat dipenuhi sepenuhnya, selain pelantikan petugas pilihan raya apabila sehingga 6 November, hanya 143 daripada 834 petugas yang sanggup bertugas.

“Begitu juga Kementerian Kesihatan memaklumkan kekangan untuk sediakan pegawai dan kakitangan kesihatan bagi mengendali pengundi-pengundi di Batu Sapi yang berjumlah lebih 32,000 orang.

“Atas dasar itu, kerajaan berpendapat pengisytiharaan darurat adalah sangat tepat dan langkah diambil Yang di-Pertuan Agong amat bertepatan (dengan) Perlembagaan. Ia bukan sekali-kali satu tindakan bercanggah amalan demokrasi,” katanya.

Takiyuddin berkata demikian dalam Waktu Pertayaan-pertanyaan Menteri, menjawab soalan Datuk Seri Ahmad Maslan (UMNO-Pontian) yang mahu tahu sama ada kerajaan bercadang menasihatkan Yang di-Pertuan Agong bagi mengisytiharkan darurat di DUN Bugaya, Sabah dan Parlimen Gerik, Perak. – Bernama


60 pendatang tanpa izin ditahan di perkampungan nelayan Kuala Gula

BAGAN SERAI, 23 Zulhijjah 1443H, Sabtu – Jabatan Imigresen menahan 60 pendatang tanpa izin dan merampas lima laras senapang angin serta peluru bebola besi dalam satu operasi penguatkuasaan di Perkampungan Nelayan Kuala Gula, tengah malam tadi.

Ketua Pengarahnya Datuk Seri Khairul Dzaimee Daud berkata operasi itu dijalankan susulan aduan awam diterima mengenai kegiatan pendatang tanpa izin yang menjalankan tangkapan ikan di persisiran pantai sehingga menjejaskan nelayan tempatan.

“Berdasarkan aduan itu kami telah menjalankan risikan, pemerhatian dan membuat penyamaran serta menggunakan dron untuk mengambil gambar di kawasan sukar ditembusi,” katanya pada sidang media operasi berkenaan, malam tadi.

Operasi pada 11.30 malam itu membabitkan 90 anggota dan pegawai Imigresen Putrajaya dan Perak.

Beliau berkata pihaknya menyerbu 15 premis diduduki 63 warga asing dan menahan 60 orang terdiri daripada 48 lelaki dan 11 wanita termasuk seorang kanak-kanak berusia 10 tahun tanpa dokumen pengenalan yang sah.

“Daripada jumlah itu 37 orang adalah warganegara Myanmar dan 23 warganegara Indonesia berumur 25 hingga 50 tahun,” katanya.

Khairul Dzaimee berkata 20 lagi pendatang asing berjaya meloloskan diri dengan menaiki dua bot berada kira-kira 400 meter dari perkampungan itu, di samping ada yang terjun ke laut untuk mengelak daripada ditahan.

Beliau berkata pendatang tanpa izin berkenaan dipercayai dibawa masuk melalui jalan laut dan diambil bekerja sebagai nelayan serta pekerja kilang proses belacan di sini.

“Kesemua mereka dibawa ke Depot Jabatan Imigresen di Langkap untuk siasatan lanjut,” katanya.

Menurut Khairul Dzaimee, kesemua pendatang tanpa izin itu didakwa mengikut Seksyen 6(1) (c)Akta Imigresen 1959/63 kerana memasuki negara ini tanpa dokumen sah dan siasatan ke atas majikan mengikut Seksyen 56 (1) akta sama. – Bernama


Kuala Lumpur capai imuniti kelompok: Annuar

KUALA LUMPUR, 6 Muharram 1443H, Ahad – Wilayah Persekutuan Kuala Lumpur berjaya mencapai imuniti kelompok (herd immunity) hari ini apabila vaksinasi COVID-19 kepada penduduk dewasa mencecah 85 peratus, kata Menteri Wilayah Persekutuan, Tan Sri Annuar Musa.

“Alhamdulillah, hari ini Kuala Lumpur berjaya mencapai 85 peratus vaksinasi kepada penduduk dewasa. Doakan keadaan Wilayah kita bertambah baik,” katanya dalam hantaran di akaun Twitternya hari ini.

Dalam hantaran sama, Annuar turut menyatakan komitmen untuk meneruskan usaha membantu rakyat.

Hantaran beliau turut memaparkan Statistik Pemberian Vaksin di Wilayah Persekutuan hingga Sabtu, 14 Ogos yang dilaksanakan di Kuala Lumpur, Putrajaya dan Labuan.

Di Kuala Lumpur, sehingga Sabtu, sebanyak 1.5 juta penduduk atau 85 peratus sudah melengkapkan dua dos vaksin COVID-19. Jumlah ini mengatasi sasaran ditetapkan iaitu 80 peratus atau 1.48 juta penduduk.

Sebanyak 2.5 juta penduduk atau 144 peratus penduduk Kuala Lumpur sudah menerima dos pertama vaksin COVID-19, katanya.

Annuar berkata di Putrajaya, jumlah penduduk yang sudah melengkapkan dua dos vaksin COVID-19 ialah 81,543 individu atau 74 peratus berbanding sasaran yang ditetapkan iaitu 88,000 penduduk atau 80 peratus.

Jumlah penduduk yang sudah menerima dos pertama vaksin COVID-19 di Putrajaya ialah 120,984 orang atau 110 peratus.

Sementara di Labuan, 92 peratus atau 63,440 penduduk sudah melengkapkan dua dos vaksin COVID-19. – Bernama


Anwar yakin semua parti takkan layan cubaan sabotaj kerajaan Madani

PUTRAJAYA, 24 Syawal 1444H, Isnin – Perdana Menteri, Datuk Seri Anwar Ibrahim hari ini berkata semua parti politik dalam Kerajaan Perpaduan telah menyatakan komitmen tidak akan melayan sebarang cubaan untuk mensabotaj kerajaan pimpinannya.

Beliau berkata, sokongan tersebut ditunjukkan ketua-ketua parti Pakatan Harapan (PH), Barisan Nasional (BN), Gabungan Parti Sarawak (GPS) dan Gabungan Rakyat Sabah (GRS) pada Konvensyen Perpaduan yang berlangsung di Kuala Lumpur semalam.

“Perhimpunan (Konvensyen Perpaduan) tersebut dengan pengukuhan jelas bahawa sekurangnya untuk bertahun akan datang tidak ada layanan terhadap percubaan untuk sabotaj yang ada,” katanya  pada Majlis Perjumpaan Perdana Menteri bersama warga Jabatan Perdana Menteri di sini.

“Saya lebih yakin kerana sepertimana saya lihat Konvensyen Kerajaan Perpaduan semalam telah menetapkan satu bentuk kerajaan kukuh dan (walaupun) pada peringkat awal macam-macam percubaan akuan berkanun (SD) dan sebagainya sampai kepada Yang di-Pertuan Agong dan sultan-sultan,” tambahnya.

Anwar berkata, sejak beberapa bulan yang lepas, perjalanan kerajaan sekarang juga lebih kemas dan beberapa program yang dilaksanakan telah membantu untuk memantapkan negara.

Anwar yang juga Menteri Kewangan berkata, kestabilan politik sedia ada dalam negara telah menyumbang kepada beberapa prestasi yang baik antaranya ekonomi negara mencatat pertumbuhan lebih baik daripada jangkaan sebanyak 5.6 peratus pada suku pertama 2023.

“Kalau lihat angka-angka Jabatan Perangkaan menunjukkan suku tahun pertama itu jauh lebih baik daripada yang diunjurkan November dan Disember tahun lepas… inflasi berkurang, jumlah penganggur berkurang dan pelaburan juga bertambah,” katanya.

Jumaat lepas, Anwar berkata kerajaan yakin dapat mencapai unjuran pertumbuhan 4.0 peratus hingga 5.0 peratus bagi tahun 2023 di sebalik cabaran dan ketidaktentuan ekonomi global, disokong oleh asas ekonomi Malaysia yang kukuh serta pelaksanaan langkah Belanjawan 2023.

Beliau berkata pertambahan pelaburan di Malaysia memerlukan semua pihak di peringkat pusat  dan negeri untuk bekerja serentak bagi membolehkan proses pelaburan lancar.

“Pihak (negeri), perbandaran harus bekerja sederap supaya tahap kelulusan itu dapat dipercepatkan. Ini akan memastikan kita dapat pertahankan kadar pertumbuhan yang lebih meyakinkan dan serlahkan komitmen dan kesungguhan,” katanya.

Sebelum ini, Anwar berkata beberapa syarikat gergasi China bersetuju melabur di Malaysia antaranya syarikat Zhejiang Geely Holding Group (Geely) dan Rongsheng Petrochemical Co.

Projek pelaburan Geely adalah di Pahang dan Tanjung Malim, Perak manakala Rongsheng di Pengerang, Johor dan Terengganu. – Bernama


Harga bahan api di Mesir naik 10 peratus

KAHERAH, 10 Syaaban 1444H, Jumaat – Mesir pada Khamis menaikkan harga petrol sekitar 10 peratus kerana bergelut mendapatkan aliran tunai untuk menangani kemelut ekonomi yang terbeban hutang.

Jawatankuasa Harga Produk Petroleum pada awal Khamis mengumumkan kenaikan harga petrol Octane 80 – varieti paling murah – kepada 8.75 paun Mesir (29 sen AS) seliter daripada 8 paun, dan menetapkan harga diesel pada 7.25 paun seliter.

Keputusan itu juga termasuk kenaikan harga Octane 92 kepada 10.25 paun seliter dan petrol 92 kepada 11.50 paun seliter.

Kenaikan harga baharu itu dijangka memberi kesan kepada harga pengguna, sekali gus memburukkan lagi krisis kos sara hidup lebih 100 juta rakyat Mesir yang kini mengalami inflasi dianggarkan 26 peratus.

Harga makanan dan komoditi asas – kebanyakannya diimport – meningkat lebih dua kali ganda sejak pound Mesir diturunkan nilai pada awal tahun ini, menyebabkan ia kehilangan separuh nilainya.

Ini berlaku selepas Tabung Kewangan Antarabangsa meluluskan ikat jamin dengan Kaherah pada Disember, perjanjian ketiga sejak Presiden Abdel Fattah el-Sisi berkuasa dalam rampasan kuasa tentera 2013.

Nilai pound Mesir berbanding dolar AS turun daripada tujuh pada 2013 kepada hanya melebihi 30 pada masa penerbitan.

Peralihan kepada rejim kadar pertukaran yang fleksibel adalah antara syarat utama IMF untuk mengurangkan inflasi dan menyatukan hutang negara yang semakin meningkat.

Kerajaan Sisi telah menaikkan harga bahan api beberapa kali sejak perjanjian 2016 dengan IMF, termasuk beberapa langkah penjimatan seperti pemotongan subsidi bahan api.

Mesir menerima tranche pertama pinjaman terbaharu IMF bernilai AS$3 bilion pada bulan Disember, dengan satu set syarat ketat di Kaherah supaya pemberi pinjaman boleh meneruskan perjanjian itu dalam tempoh 46 bulan.

Perjanjian itu memerlukan kerajaan menaikkan harga bahan api sejajar dengan perubahan harga minyak global. Mesir telah mengkaji semula harga bahan api setiap suku tahun sejak 2019, sebagai sebahagian daripada komitmen sebelumnya dengan IMF. – Agensi


2 kes hari ini

PUTRAJAYA, 13 Zulhijjah 1441H, Isnin – Dua kes positif COVID-19 dilaporkan hari ini, iaitu kes penularan dalam negara melibatkan rakyat tempatan, kata Ketua Pengarah Kesihatan Datuk Dr Noor Hisham Abdullah.

Katanya, kes berkenaan menjadikan jumlah kumulatif kes positif Malaysia 9,001 kes dan jumlah kes aktif dengan kebolehjangkitan COVID-19 sebanyak 208 kes.

“Tiada kes import yang mendapat jangkitan dari luar negara yang dilaporkan hari ini. Perincian kes penularan di dalam negara COVID-19 adalah di Kedah satu kes daripada Kluster PUI Sivagangga dan di Wilayah Persekutuan Labuan satu kes iaitu saringan rawak di lapangan berkaitan pelajar kolej,” katanya pada sidang media perkembangan terkini COVID-19 di sini. – Bernama


Tiada had jumlah pelanggan di meja makan mulai hari ini

KUALA LUMPUR, 23 Rabiulakhir 1442H, Rabu – Bermula hari ini tiada lagi had jumlah pelanggan setiap meja di kedai makan, kata Menteri Kanan (Kluster Keselamatan) Datuk Seri Ismail Sabri Yaakob.

Beliau berkata kelonggaran itu yang tertakluk kepada penjarakan fizikal, terpakai di semua kawasan kecuali wilayah yang dikenakan Perintah Kawalan Pergerakan Diperketatkan (PKPD).

“Banyak saranan daripada orang awam (tiada had pelanggan di meja makan) kerana rentas negeri telah dibenarkan dan tiada had penumpang kenderaan, jadi ramai keluar dengan keluarga dan tak munasabah jika terpaksa duduk berasingan di kedai makan,” katanya pada sidang media perkembangan PKP Pemulihan (PKPP) di Wisma Pertahanan di sini hari ini.

Bagaimanapun tegasnya beberapa kelonggaran prosedur operasi standard (SOP) yang diumumkan kerajaan sejak 7 Dis lepas bukan ‘lampu hijau’ untuk seluruh rakyat alpa kerana pandemik COVID-19 masih belum berakhir.

Ismail Sabri turut mengingatkan orang ramai khususnya yang pulang ke kampung menjelang sambutan Hari Krismas, agar sentiasa mematuhi semua SOP yang ditetapkan bagi mengelakkan penularan jangkitan pandemik itu.

“Kita menuju ke arah lebih banyak pembukaan (sektor) dan kelonggaran (SOP) kerana seperti kita tahu PKPP akan berakhir pada 31 Dis tetapi kerajaan belum buat keputusan yang seterusnya (lanjut atau tamat PKPP).

“Kita tidak selamanya terikat dengan peraturan ini (SOP), justeru kita yang bertanggungjawab secara kendiri menjaga kesihatan diri dan keluarga,” katanya.

Sementara itu, Ismail Sabri turut menjelaskan walaupun kerajaan membenarkan pergerakan rentas negeri dan daerah di kawasan PKPB, penganjuran aktiviti sosial termasuk majlis perkahwinan masih tidak dibenarkan di kawasan terbabit.

“Ramai yang keliru apabila kerajaan membenarkan rentas negeri dan daerah di kawasan PKPB. Walaupun ada kelonggaran dari segi pergerakan, aktiviti sosial masih tidak dibenarkan.

“Hanya kawasan PKPP dibenar mengadakan majlis perkahwinan, mesyuarat misalnya. Namun perlu patuh SOP yang ditetapkan,” katanya.

Susulan kebenaran rentas negeri diumumkan di seluruh negara, Ismail Sabri berkata kerajaan akan berbincang dengan Majlis Keselamatan Negeri Sarawak mengenai pertimbangan semula arahan kuarantin wajib 14 hari apabila tiba di negeri itu.

Beliau berkata kerajaan mengambil maklum keluhan rakyat Sarawak yang mahu pulang meraikan Hari Krismas kali ini namun terpaksa menjalani kuarantin wajib 14 hari seperti yang ditetapkan pihak berkuasa negeri mulai 10 Okt lepas.

Dalam perkembangan lain, beliau berkata Kementerian Pelancongan, Seni dan Budaya telah diminta memperincikan beberapa cadangan untuk pertimbangan Majlis Keselamatan Negara (MKN) bagi pembukaan semula operasi beberapa destinasi pelancongan seperti Zoo Negara dan Legoland di Johor.

Katanya Kementerian Belia dan Sukan juga perlu melakukan perkara sama bagi pertimbangan kebenaran aktiviti sukan seperti bola sepak dan futsal. – Bernama


Persiapan PRU15 antara dibincang Majlis Tertinggi PN

KUALA LUMPUR, 16 Rabiulakhir 1442H, Rabu – Perdana Menteri Tan Sri Muhyiddin Yassin mempengerusikan mesyuarat Majlis Tertinggi Perikatan Nasional (PN) yang antara lain menyentuh beberapa perkara penting termasuk persiapan menghadapi Pilihan Raya Umum ke-15 (PRU15).

Dalam catatan di laman Facebooknya, Muhyiddin berkata mesyuarat berkenaan turut membincangkan dan mempersetujui untuk memperkemaskan gabungan parti anggota PN, memperkukuhkan kerjasama dengan parti dalam kerajaan pimpinan PN serta melaksanakan program segera untuk memastikan kebajikan rakyat terus dipelihara.

“Majlis Tertinggi PN terus komited untuk menzahirkan aspirasi kerajaan dan rakyat seluruhnya,” katanya.

Katanya, mesyuarat tersebut dihadiri Presiden PAS Datuk Seri Abdul Hadi Awang, Presiden Parti Solidariti Tanah Airku (STAR) Datuk Seri Dr Jeffrey Kitingan, Presiden Parti Maju Sabah (SAPP) Datuk Seri Yong Teck Lee, Timbalan Presiden Parti Pribumi Bersatu Malaysia (BERSATU) Datuk Seri Ahmad Faizal Azumu dan semua ahli Majlis Tertinggi lain.

Sementara itu, Muhyiddin, yang juga presiden BERSATU, berkata beliau telah mengadakan perbincangan dengan Abdul Hadi dan Presiden UMNO Datuk Seri Dr Ahmad Zahid Hamidi semalam mengenai usaha memperkukuhkan hubungan kerjasama antara ketiga-tiga parti tersebut. – Bernama


Zaliha ajak semua MP sokong RUU Kawalan Produk Merokok

BANGI, 21 Zulkaedah 1444H, Sabtu – Menteri Kesihatan, Dr Zaliha Mustafa mengajak semua Ahli Parlimen tanpa mengira parti politik sebulat suara menyokong Rang Undang-Undang (RUU) Kawalan Produk Merokok Demi Kesihatan Awam 2023 untuk bacaan kali pertama di Dewan Rakyat, Isnin ini.

“Saya dengan rendah hati mengajak semua ahli Parlimen merentas identiti kepartian untuk sebulat suara menyokong RUU ini.

“Tanggungjawab membina generasi bebas rokok kini di tangan kita. Bersama kita lunaskan!” katanya pada hantaran di Facebooknya, hari ini.

Dr Zaliha memaklumkan, RUU itu telah diolah semula dengan beberapa pembaharuan setelah mengambil kira isu berbangkit ketika pembentangan sebelum ini serta syor daripada Jawatankuasa Pilihan Khas Parlimen.

Menurutnya lagi, peruntukan Generasi Penamat Rokok (GEG) dikekalkan.

“Bagi merangka RUU yang lebih komprehensif, kira-kira 70 sesi libat urus telah diadakan dengan penglibatan badan bukan kerajaan (NGO), pakar perubatan, pemain industri, ibu bapa dan lain-lain,” katanya.

RUU itu adalah usaha bagi kerajaan untuk mewujudkan Dasar Generasi Penamat (GEG) bagi golongan yang lahir pada 1 Januari 2007.

RUU berkenaan akan membabitkan kawalan daripada beberapa aspek termasuk pendaftaran, pengiklanan, pembungkusan dan penjualan produk rokok.

Ia dijadual dibaca buat kali pertama pada 12 Jun ini, dalam sidang Dewan Rakyat.


Insurans AS$20,000 kepada pengembara luar memasuki negara mulai Jumaat ini

BANGI, 27 Syaaban 1443H, Rabu – Kerajaan menetapkan AS$20,000 bagi perlindungan insurans COVID-19 kepada pengembara luar yang ingin memasuki negara bermula Jumaat ini.

Menteri Kesihatan, Khairy Jamaluddin berkata, keperluan itu terpakai ke atas pengembara warganegara asing yang memasuki Malaysia menggunakan Pas Lawatan Jangka Pendek (Sosial) tanpa mengira status vaksinasi COVID-19 mereka.

“Perlindungan insurans itu antara lain bagi menanggung kos kuarantin, rawatan dan kemasukan ke hospital sekiranya dijangkiti COVID-19 ketika berada di negara ini.

“Bagaimanapun, keperluan memiliki polisi perlindungan insurans itu dikecualikan bagi warganegara Singapura atau Malaysia; penduduk tetap Singapura atau Malaysia dan pemegang Pas Jangka Panjang di Singapura atau Malaysia,” katanya dalam kenyataan, hari ini.

Khairy bagaimanapun mengambil maklum ketetapan terkini oleh Singapura berhubung insurans (COVID-19 dan pengembaraan) bermula Jumaat ini serta atas dasar timbal balas, khusus bagi pengembara dengan vaksin COVID-19 yang lengkap.

“Pengecualian ini terpakai bagi pengembara yang memasuk Malaysia dari Singapura menggunakan laluan udara, darat dan laut,” katanya lagi.

Beliau dalam masa sama, menasihati orang ramai menjayakan fasa peralihan ke endemik melalui tanggungjawab individu dan solidariti dalam kalangan komuniti.

Selain itu, orang ramai disaran supaya mengelak perhimpunan yang sukar menjalankan penjarakan fizikal, selain menjauhi ruang dengan pengudaraan tidak baik.


Tiada hati perut, penceroboh Israel serang petani Palestin

TEBING BARAT, 18 Syawal 1444H, Selasa – Ekstremis peneroka Yahudi Israel menyerang dua petani Palestin di perkampungan Jaloud dan Qaryout di Tebing Barat yang diduduki utara, selatan Nablus, pada pagi Isnin.

Ghassan Daghlas, yang memantau aktiviti penempatan di utara Tebing Barat, berkata bahawa peneroka haram bertindak menyerang dua petani yang bekerja di tanah mereka di kampung Jaloud.

Selain itu, Daghlas juga berkata, peneroka menetak tayar traktor yang digunakan petani semasa mereka bekerja.

Sementara itu, sekumpulan peneroka Yahudi menyerang petani di kampung Qaryout dan menghalang mereka daripada bekerja di tanah mereka.

Dalam kedua-dua kes, Daghlas dan sumber tempatan memberitahu bahawa tindakan peneroka haram itu disokong oleh tentera pendudukan Israel. – Agensi


Pembinaan masjid hasil sumbangan rakyat Malaysia beri manfaat pada 10,000 penduduk Lubnan

BEQAA (Lubnan), 9 Zulhijjah 1444H, Rabu – Pembinaan sebuah masjid hasil sumbangan rakyat Malaysia di Bar Elias, di sini bakal memberikan manfaat kepada lebih 10,000 penduduk tempatan termasuk pelarian Syria yang berada di kem berdekatan kawasan itu.

Pembinaan masjid seluas 913 meter persegi itu yang turut merangkumi pusat tahfiz dan dewan dijangka mengambil masa selama 20 bulan dengan dana pembiayaan adalah sumbangan penuh daripada rakyat Malaysia yang disalurkan melalui Aman Palestin (AP).

Pengurus Union of Relief and Development Associations (URDA) yang bertindak sebagai pelaksana projek AP bagi pelarian Syria, Omar Janoun berkata pembangunan masjid itu yang sudah dimulakan sejak April lepas kini telah selesai pada fasa pertama iaitu penyediaan tapak.

“Pada fasa pertama, kami terpaksa menggali dan menggantikan tanah yang lembut dengan meletakkan batu kerikil bagi membina lapisan konkrit sebelum dapat memulakan pembinaan asas seterusnya,” katanya kepada Bernama.

Bar Elias ialah sebuah perkampungan kepada Wilayah Beqaa, iaitu kira-kira 60 kilometer dari ibu negara Lubnan, Beirut dan menjadi laluan transit antara Beirut dengan Damsyik, Syria.

Omar berkata, pihaknya menghargai sumbangan rakyat Malaysia dalam merealisasikan pembinaan masjid itu yang telah tertangguh sejak 2019 kerana kekurangan dana selepas negaranya berdepan krisis politik dan ekonomi.

“Kira-kira enam tahun yang lalu, ramai pihak yang tampil memberikan sedekah yang akhirnya kami berjaya membeli tanah untuk dijadikan tapak masjid, namun pada 2019 kami mempunyai sedikit masalah dari segi pengumpulan dana.

“Alhamdulillah, selepas lawatan pasukan AP pada tahun lepas dan diberikan taklimat kepada mereka mengenai pentingnya pembinaan masjid ini khususnya bagi pelarian Syria menunaikan solat berjemaah terutamanya solat Jumaat, akhirnya pihak AP bersetuju untuk membiayai pembinaannya,” katanya.

Omar berkata, ketika ini masjid yang terdekat dengan kem pelarian Syria Bar Elias ialah kira-kira tiga kilometer, namun hubungan jalan raya untuk ke masjid itu sukar bagi mereka yang tidak mempunyai pengangkutan dan akan membahayakan kanak-kanak Syria yang masih kecil.

Sementara itu, Ketua Misi Korban AP di Lubnan bagi pelarian Syria, Mohd Salmi Mohamed berkata, ini adalah projek kedua dan terbesar pembinaan masjid hasil sumbangan rakyat Malaysia untuk kegunaan pelarian Syria di Lubnan selepas kali pertama pada 2019 di kem pelarian Syria, al-Yasmin.

“Untuk projek ini, kami telah mulakan kutipan wakaf khusus bermula awal Ramadan lalu dan sehingga kini masih memerlukan sumbangan rakyat Malaysia sebanyak RM600,000 bagi menampung keseluruhan pembinaan masjid tersebut yang dianggarkan sebanyak RM4 juta,” katanya. – Bernama


‘Saya tak pernah takut berdepan kes mahkamah’: Zahid

BANGI, 30 Muharram 1444H, Ahad – Presiden UMNO, Datuk Seri Ahmad Zahid Hamidi mendakwa propaganda beliau meminta Pilihan Raya Umum Ke-15 (PRU15) diadakan ekoran takut berdepan pengadilan mahkamah, adalah fitnah dan permainan persepsi lawan politik.

Bekas Timbalan Perdana Menteri itu menegaskan, beliau tidak pernah takut dan gentar berdepan perbicaraan mahkamah, selain akan membersihkan nama melalui lunas undang-undang yang sah serta menerusi perbicaraan adil.

Beliau berkata, pendiriannya itu kekal sehingga kini, sedangkan pihak yang berpropaganda berkenaan bersikap melepaskan diri dan rakan subahat daripada pengadilan sejurus berkuasa pada 9 Mei 2018.

“Begitu juga sebahagian mereka adalah katak-katak yang melompat keluar dari UMNO gara-gara mahu mengelak berdepan pendakwaan politik oleh musuh UMNO tanpa rasa malu mahu berbicara tentang ketakutan.

“Maka usaha mengata dulang paku serpih, mengata orang yang yang lebih.

“Kesimpulannya, mereka langsung tiada ‘moral standing’ apatah lagi maruah malah tidak layak berkata tentang kes mahkamah yang dikenakan terhadap saya,” katanya dalam kenyataan di Facebook, hari ini.

Ahmad Zahid – yang sedang berdepan 47 pertuduhan di mahkamah – menyifatkan bahawa pihak yang mencetuskan propaganda itu sebenarnya sedang takut dengan bayang-bayang sendiri.

Katanya, mereka takut balasan akan menimpa disebabkan perbuatan memfitnah.

“Mereka yang sebenarnya dalam ketakutan mungkin dihadapkan ke mahkamah akibat kezaliman yang mereka lakukan disebabkan ‘overthinking’ pihak yang mereka zalimi akan membalas perbuatan mereka selepas PRU15.

“Sebab itu mereka bersungguh-sungguh mahu menghalang PRU15 daripada diadakan dengan pelbagai putar belit kerana mereka sendiri meyakini pegangan kuasa mereka bakal berakhir kerana ditolak oleh pengundi,” katanya.

Justeru, beliau menasihatkan pihak terbabit supaya tidak terlalu cemas, kerana PRU15 adalah sebuah proses demokrasi penting untuk mengembalikan mandat rakyat dan kemakmuran negara.

“Bukan sebuah platform untuk melunaskan dendam politik seperti yang mereka lakukan pada PRU14.

“Seperti saya katakan saya tidak berdendam, sentiasa memaafkan namun sama sekali tidak pernah lupa,” katanya.

Ahmad Zahid  mula dibicarakan pada 18 November 2019 dengan 47 pertuduhan iaitu 12 pecah amanah, lapan rasuah dan 27 pengubahan wang haram.

Bagi 12 pertuduhan pecah amanah, Ahmad Zahid, didakwa menggunakan dana Yayasan Akalbudi untuk membuat enam pembayaran kad kredit milik persendirian, polisi insurans kenderaan dan lesen motor persendirian, kiriman wang kepada sebuah firma guaman dan sumbangan kepada persatuan bola sepak Polis Diraja Malaysia (PDRM).

Bagi lapan tuduhan rasuah, Ahmad Zahid didakwa menerima suapan daripada tiga syarikat iaitu Mastoro Kenny IT Consultant & Services, Data Sonic Group Berhad dan Profound Radiance Sdn Bhd sebagai dorongan untuk dirinya sebagai Menteri Dalam Negeri ketika itu bagi membantu syarikat berkenaan mendapatkan projek MyEG.

Ahli Parlimen Bagan Datuk itu juga berdepan 27 pertuduhan pengubahan wang haram dengan membabitkan diri dalam transaksi secara langsung membabitkan pendapatan daripada aktiviti haram antara 29 Mac 2016 dan 11 April 2018.


Hukuman mati mandatori dimansuh

KUALA LUMPUR, 10 Zulkaedah 1443H, Jumaat – Kerajaan bersetuju memansuhkan hukuman mati mandatori di negara ini dengan hukuman gantian tertakluk kepada budi bicara mahkamah, kata Menteri di Jabatan Perdana Menteri (Parlimen dan Undang-undang), Datuk Seri Dr Wan Junaidi Tuanku Jaafar.

Wan Junaidi dalam kenyataan hari ini berkata, keputusan itu dicapai susulan pembentangan Laporan Kajian Hukuman Gantian Terhadap Hukuman Mati Mandatori oleh beliau pada mesyuarat Jemaah Menteri pada 8 Jun lepas.

“Kerajaan juga secara prinsipnya menerima dan mengambil maklum syor-syor Jawatankuasa Khas Hukuman Gantian Terhadap Hukuman Mati Mandatori yang dijelaskan melalui laporan kajian itu,” katanya.

Jawatankuasa itu diketuai bekas Ketua Hakim Negara, Tun Richard Malanjum dan dianggotai pakar bidang perundangan seperti bekas Hakim Besar Malaya, bekas Peguam Cara Negara, pengamal undang-undang, pensyarah undang-undang daripada Institusi Pengajian Awam terkemuka dan pakar kajian jenayah.

Beliau berkata, Jemaah Menteri juga bersetuju agar penelitian dan kajian lanjut dilaksanakan berkaitan cadangan hukuman gantian terhadap 11 kesalahan yang membawa hukuman mati mandatori, satu kesalahan di bawah Seksyen 39B Akta Dadah Berbahaya 1952 (Akta 234) dan 22 kesalahan yang membawa hukuman mati tetapi dengan budi bicara mahkamah.

Wan Junaidi berkata, kajian lanjut itu akan dilaksanakan dengan kerjasama Jabatan Peguam Negara, Bahagian Hal Ehwal Undang-undang, Jabatan Perdana Menteri serta lain-lain kementerian atau jabatan berkepentingan.

Beliau berkata, tindakan itu adalah amat signifikan bagi memastikan pindaan akta-akta yang berkaitan mengambil kira prinsip kekadaran dan keperlembagaan mana-mana cadangan kepada kerajaan nanti.

Kerajaan juga katanya, akan turut mengkaji kebolehlaksanaan berkaitan hala tuju sistem keadilan jenayah di negara ini, antaranya seperti pewujudan prosedur prapenghukuman, penubuhan Majlis Penghukuman dan pembangunan Garis Panduan Penghukuman.

Turut akan dikaji ialah penubuhan Suruhanjaya Pembaharuan Undang-Undang, pembaharuan institusi kepenjaraan dan pelaksanaan hukuman berdasarkan prinsip keadilan restoratif.

“Keputusan berkaitan perkara ini menunjukkan keutamaan kerajaan memastikan hak semua pihak terpelihara dan terjamin sekali gus mencerminkan ketelusan barisan kepimpinan negara ini dalam menambah baik sistem keadilan jenayah negara yang serba dinamik,” katanya.

Beliau berkata, kerajaan turut merakamkan setinggi-tinggi penghargaan atas komitmen diberikan Jawatankuasa Khas Hukuman Gantian Terhadap Hukuman Mati Mandatori dalam penghasilan laporan kajian berkenaan yang menjadi asas kepada perubahan sistem keadilan jenayah negara yang lebih sistematik dan efektif.-  Bernama


Zahid Hamidi bersyukur atas pelantikan Ismail Sabri

KUALA LUMPUR, 11 Muharram 1443H, Jumaat – Presiden UMNO, Datuk Seri Dr Ahmad Zahid Hamidi mengucapkan rasa syukur ke atas pelantikan Datuk Seri Ismail Sabri Yaakob sebagai Perdana Menteri ke-9.

Ahmad Zahid juga menjunjung kasih terhadap Yang di-Pertuan Agong atas perkenan pelantikan itu.

“Syukur alhamdulillah, tahniah Datuk Seri Ismail Sabri Yaakob dan setinggi-tinggi penghargaan menjunjung kasih Seri Paduka Baginda Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah Ibni Almarhum Sultan Haji Ahmad Shah Al-Musta’in Billah dan seluruh Raja-Raja Melayu,” katanya dalam kenyataan menerusi Facebook, hari ini.

Sementara itu, Setiausaha Agung UMNO, Datuk Seri Ahmad Maslan turut mengucapkan tahniah kepada Naib Presiden parti itu sejurus selepas pengumuman pelantikannya.

“Tahniah dan alhamdulillah. Semoga Datuk Seri Ismail Sabri menjadi Perdana Menteri yang berjaya.

“Maka dengan pantas, pastikan perang COVID-19 kita menangi, perbaiki ekonomi rakyat, stabilkan politik, harmonikan masyarakat dan pulihkan negara keseluruhannya

“Moga Allah sentiasa membantu beliau dan Kabinetnya,” katanya.


MB Selangor minta MKN pertimbang semula pelaksanaan PKPB

BANGI, 24 Safar 1442H, Isnin – Kerajaan negeri akan menghantar cadangan balas kepada Majlis Keselamatan Negara (MKN) dengan segera supaya dapat diberi pertimbangan semula berhubung pelaksanaan Perintah Kawalan Pergerakan Bersyarat (PKPB) di Selangor secara mengejut.

Menteri Besar Selangor, Datuk Seri Amirudin Shari berkata, pengumuman berkenaan agak mengejutkan kerana keputusan mesyuarat MKN pada Isnin hanya menunjukkan Klang, Gombak, Hulu Langat dan sebahagian Petaling yang mempunyai bilangan kes yang membimbangkan.

“Sehingga hari ini, secara konsensus kerajaan negeri melihat ada beberapa cadangan tertentu yang boleh dikemukakan untuk pertimbangan MKN.

“Kerajaan negeri berpandangan bahawa beberapa kawasan yang masih dikategorikan zon hijau dan kuning seperti Sabak Bernam dan Kuala Selangor adalah masih terkawal.

“Oleh itu, kerajaan negeri akan menghantar cadangan balas kepada pihak MKN dengan segera agar dapat diberi pertimbangan semula,” katanya dalam satu kenyataan hari ini.

Terdahulu, Menteri Kanan Pertahanan, Datuk Seri Ismail Sabri Yaakob mengumumkan pelaksanaan PKPB di Wilayah Persekutuan Kuala Lumpur, Putrajaya dan Selangor berkuat kuasa jam 12.01 tengah malam, 14 Oktober dan dijadual berakhir pada 27 Oktober.

Dalam perkembangan sama, Amirudin berkata, kerajaan negeri berharap semua pihak bersedia dengan perubahan ini agar sama-sama kita berjaya mengawal penularan wabak COVID-19.

“Kerajaan negeri juga sangat menghargai komunikasi krisis yang lebih efektif dan konklusif membabitkan semua pihak.

“… agar sebarang ketetapan yang diambil tidak menghasilkan sebarang bentuk ketidaktentuan pelaksanaan yang akan memberi impak kepada petugas barisan hadapan, rakyat lebih-lebih lagi pengusaha industri kecil dan sederhana,” katanya.

Terdahulu, beliau mempengerusikan Mesyuarat MKN Selangor bersama dengan Jabatan Kesihatan Negeri Selangor (JKNS), Polis Diraja Malaysia (PDRM), Angkatan Tentera Diraja Malaysia (ATM) dan lain-lain agensi untuk pelaksanaan PKPB di daerah Petaling berikutan peningkatan mendadak kes jangkitan COVID-19 yang membimbangkan.


Cita-cita pelajar rentung dalam kemalangan ikut jejak ibu tak kesampaian

KUALA KANGSAR, 11 Syawal 1443H, Khamis – Hasrat seorang daripada lima pelajar yang rentung dalam kebakaran kereta selepas kemalangan di Lebuhraya Utara Selatan arah utara di Kuala Kangsar tengah malam tadi untuk mengikut jejak ibunya dalam bidang perniagaan tidak kesampaian.

Muhammad Nabil Haikal Muhammad Fariz, 19, yang beralamat di Batu Caves, Selangor adalah pelajar semester dua Diploma Pentadbiran Perniagaan di Universiti Sultan Azlan Shah (USAS).

Ibunya Siti Norazah Bahari, 42, berkata anak sulung daripada tiga beradik itu mempunyai minat mendalam dalam bidang perniagaan sejak dahulu dan bercita-cita untuk menjadi ahli perniagaan berjaya.

“Arwah ambil jurusan perniagaan sebab dia memang minat berniaga macam saya tetapi kami keluarga terima atas apa yang berlaku,” katanya ketika ditemui pemberita di pekarangan Unit Forensik Hospital Kuala Kangsar di sini hari ini.

Siti Norazah berkata kali terakhir dia berhubung dengan anaknya itu adalah petang semalam namun Muhammad Nabil Haikal tidak menunjukkan sebarang perubahan.

“Arwah ada bertanya tentang kucing tetapi apabila dibalas sampai malam mesej menerusi aplikasi WhatsApp tidak berjawab.

“Dia juga tidak ada memaklumkan hendak pergi ke mana-mana dan kami dapat tahu mengenai kejadian apabila rakan arwah menghubungi kami memaklumkan anak saya terlibat kemalangan,” katanya sebak.

Katanya, dia baru sahaja menghantar Muhammad Nabil Haikal untuk pulang ke kuliah dengan menaiki Perkhidmatan Tren Elektrik (ETS) pada Isnin lepas bagi menjalani pembelajaran secara bersemuka buat pertama kali kerana hanya menghadiri kelas secara dalam talian sebelum ini.

Siti Norazah berkata pemergian anak kesayangannya itu tidak disangka dan kehilangannya amat sukar dipercayai oleh mereka sekeluarga kerana amat manja dengan adik-beradiknya yang lain.

Katanya, jenazah Muhammad Nabil Haikal akan dibawa untuk dikebumikan di Nilai, Negeri Sembilan selepas proses bedah siasat selesai di Hospital Kuala Kangsar.

Dalam kejadian tengah malam tadi, Muhammad Nabil Haikal yang duduk di bahagian penumpang belakang rentung bersama empat rakan apabila kereta jenis Honda City dinaiki terbakar selepas kemalangan bersama dua treler KM 245.2 Lebuhraya Utara Selatan arah utara, Kuala Kangsar.

Empat rakannya yang turut terkorban adalah Muhammad Nasrun Aidol Munir Akbar, 22, (pemandu), Ahmad Naim Najmi Ahmad Hafizan, 21 (penumpang hadapan), Ahmad Akmal Ahmad Mokhlis, 20, dan Iqbal Hasnun Halimi, 23, yang duduk di bahagian penumpang belakang.

Sementara itu, Halimi Ali Yahad, 50, bapa kepada Iqbal Hasnun berkata dia menghantar anaknya pulang ke kampus bagi meneruskan pengajian Ijazah Sarjana Muda Pengajian Islam pada Ahad lepas setelah menyambut Hari Raya di Johor.

“Saya tidak melihat perubahan pada anak saya semasa pulang beraya. Walaupun sedih tetapi Allah lebih menyayanginya apabila meninggal dalam keadaan muda dan kami reda,” katanya.

Mengulas mengenai perwatakan Iqbal Hasnun, dia berkata anaknya itu seorang yang penyayang dan selalu berpesan kepada adik-adiknya supaya menjaga kesihatan.

“Ini kerana Iqbal Hasnun menghidap penyakit pneumonia (radang paru-paru) sejak kecil lagi,” katanya. – Bernama


Menteri Agama disahkan pulih COVID-19

BANGI, 26 Safar 1442H, Rabu – Menteri di Jabatan Perdana Menteri (Hal Ehwal Agama), Datuk Seri Dr Zulkifli Mohamad Al-Bakri dibenarkan keluar dari wad petang ini, selepas disahkan pulih sepenuhnya daripada jangkitan COVID-19.

Beliau bagaimanapun dinasihatkan oleh Kementerian Kesihatan (KKM) untuk berehat di rumah sehingga Perintah Kawalan Pergerakan Bersyarat (PKPB) selesai.

Dr Zulkifli berkata, beliau turut disaran untuk tidak membuat sebarang pertemuan, dan hanya perlu melalui sidang video sahaja.

“Saya akan terus memantau semua gerak kerja dan laporan agensi-agensi agama di bawah tanggungjawab saya di rumah.

“Apa-apa makluman umum akan disampaikan melalui media sosial saya. Fokus utama saya buat masa ini adalah penyaluran bantuan kepada kelompok sasar terutamanya di WP Kuala Lumpur, Putrajaya dan Selangor.

“Ini kerana PKPB telah bermula dan bantuan-bantuan perlu disalurkan sesegera mungkin,” katanya dalam kenyataan, hari ini.

Pada masa sama, beliau turut berterima kasih kepada Perdana Menteri, ahli-ahli jemaah menteri, ulama dan semua rakyat Malaysia yang mendoakan kesihatannya.

“Tidak lupa kepada Menteri Kesihatan, Ketua Pengarah Kesihatan Malaysia dan warga KKM khususnya di Hospital Tuanku Ja’far Seremban.

“Saya doakan semoga rakyat Malaysia yang menghidap COVID-19, segera sembuh dan dapat kembali meneruskan kehidupan bersama-sama keluarga tercinta,” katanya.

Dr Zulkifli disahkan dijangkiti COVID-19 dan menjalani rawatan di hospital pada 5 Oktober lalu.


Kerajaan dianggap dayus jika gagal tangani masalah pekebun haram!

Oleh Ainul Illia Meor Suzurudin

BANGI, 9 Rabiulawal 1442H, Isnin – Kerajaan ketuanan Melayu Pahang dianggap sebagai dayus dan penakut jika gagal menangani masalah pekebun durian haram yang dialaminya.

Ini kerana kes pencerobohan di Sungai Ruan dan Chalit yang melibatkan 4,400 hektar adalah penanda aras kepada banyak lagi kes ceroboh tanah melibatkan ratusan ribu ekar di seluruh daerah di negeri Pahang sejak puluhan tahun lalu.

Oleh yang demikian, Pertubuhan Pembela-Pembela Islam (PEMBELA) mendesak, kerajaan negeri bertegas dengan penceroboh tanah haram di Raub tanpa sebarang kompromi.

Naib Pengerusinya, Ustaz Masridzi Sat menegaskan, jika kerajaan negeri berkompromi dan melayan kehendak pekebun haram berkenaan, maka di mata masyarakat pentadbir akan dilihat sebagai tidak menghormati undang-undang dan mengamalkan sikap ‘double standard’.

Beliau turut mengingatkan bahawa rakyat peribumi serta banyak pertubuhan bukan kerajaan (NGO) memantau rapat kes ini.

“Bahkan, kes pencerobohan Tanah Rizab Melayu dan kerajaan negeri ini sudah serius berlaku di seluruh negara.

“Kumpulan penceroboh yang dibantu oleh kumpulan politik, mereka begitu berani berjuang untuk mendapatkan apa yang mereka dakwa sebagai hak mereka.

“Takkan kerajaan ketuanan Melayu yang ada kuasa boleh menjadi dayus dan penakut nak pertahankan hak negeri dan Bumiputera?,” soalnya ketika dihubungi Ismaweb.net, hari ini.

Masridzi berkata, kegagalan kerajaan negeri mempertahankan hak tanah yang diceroboh hanya akan menimbulkan pelbagai persepsi buruk daripada rakyat peribumi.

Dakwanya, kerajaan negeri akan dilihat sebagai entiti yang tidak lagi boleh diharap untuk menghapuskan jenayah pencerobohan tanah haram.

“Rakyat akan melihat budaya rasuah dan salah guna kuasa, kumpulan kroni yang berkepentingan bersama penceroboh terus mengaut keuntungan hasil bumi negeri Pahang.

“Rakyat peribumi berputih mata, kumpulan kroni Melayu yang bersubahat dapat kuah, penceroboh dan pengusaha asing yang banyak duit akan mengaut gulai keuntungannya,” dakwanya lagi.

Tidak mahu membiarkan perkara itu berlaku, Masridzi mengingatkan, agar kerajaan dapat segera menghapuskan dan mendakwa penceroboh di Raub dengan tegas.

“Kaji semula status syarikat-syarikat yang memajak atau menceroboh tanah kerajaan. Pendedahan demi pendedahan telah pun dibuat.

“Lambat laun rakyat akan tahu juga siapa sebenarnya dalang di sebalik pencerobohan ini. Oleh itu, bertindaklah dengan berani dan tegas sementara masih ada kuasa yang dipinjamkan oleh Allah SWT di dunia ini,” katanya.

Pada masa sama, beliau berharap keputusan mahkamah kelak akan memberi kemenangan kepada pihak kerajaan negeri Pahang, sekali gus dapat menegakkan keadilan undang-undang dan menghukum penceroboh.

“Diharapkan keputusan mahkamah dapat memberikan sinar harapan kepada rakyat peribumi.

“Jika keputusan sebaliknya berlaku maka rakyat berhak untuk menyalahkan pihak kerajaan,” katanya.

BERITA BERKAITAN:


Dakwaan Anwar ‘diancam’ kerana kritik Israel pelik, melucukan

BANGI, 11 Rabiulakhir 1445H, Khamis – PAS menyifatkan dakwaan Perdana Menteri, Datuk Seri Anwar Ibrahim diancam berikutan kritikannya terhadap kerajaan Israel dalam isu perang di Gaza, sebagai pelik dan melucukan.

Walhal, pendirian tegas Malaysia menyokong perjuangan rakyat Palestin serta mengkritik Israel sudah diketahui umum dan bukanlah berita baharu, kata Setiausaha Agung PAS, Datuk Seri Takiyuddin Hassan.

Beliau berkata, Perdana Menteri terdahulu seperti Tun Dr Mahathir Mohamad, Tun Abdullah Ahmad Badawi, Datuk Seri Najib Razak, Tan Sri Muhyiddin Yassin dan Datuk Seri Ismail Sabri Yaakob juga diketahui lantang dalam isu ini, namun tiada laporan mereka ‘diancam’ berkait ketegasan serta kelantangan itu.

“Malah Malaysia juga mempunyai hubungan rasmi dengan kerajaan Palestin dan juga Hamas di bawah kepimpinan sebelum ini.

“Jadi kenapa pula PM Anwar tiba-tiba ‘diancam’ dan ancaman itu pula adalah dalam bentuk ‘kenyataan-kenyataan’ yang dibuat oleh Ahli-Ahli Parlimen?,” katanya dalam kenyataan hari ini.

Beliau berkata demikian mengulas dakwaan yang dibuat Anwar himpunan solidariti bersama rakyat Palestin pada Selasa lalu, bahawa ancaman tersebut diterimanya dalam bentuk ‘kenyataan-kenyataan’ yang dibuat oleh Ahli Parlimen negara-negara Eropah.

Mengulas lanjut, Takiyuddin berkata, Anwar juga enggan menjelaskan dakwaannya itu meskipun didesak media, sebaliknya mendakwa kerajaan akan mengeluarkan kenyataan media berhubung isu berkenaan.

“Sekiranya ‘ancaman’ yang dimaksudkan itu benar-benar wujud dan berlaku, bukankah sebagai ketua kerajaan, langkah wajar yang perlu diambil oleh Perdana Menteri ialah dengan memanggil duta atau wakil negara terbabit bagi menyampaikan bantahan Malaysia terhadapnya, bukan membuat kenyataan terbuka tanpa penjelasan mengenainya.

“PAS percaya kenyataan ‘alarmist’ sebegini yang bertujuan untuk menonjolkan ‘kehebatan’ dan ‘kepentingan’ Perdana Menteri sudah menjadi ciri kekal pentadbirannya yang sehingga kini masih terkial-kial dalam mendapatkan sokongan dan kepercayaan awam,” katanya.

Lebih malang lagi, beliau berkata, dakwaan Anwar itu dibuat dalam acara yang sepatutnya didedikasikan sepenuhnya kepada perjuangan rakyat Palestin, bukan menunggangnya untuk menunjukkan ‘kehebatan’ seseorang pemimpin.

“Selain itu ia juga boleh pula menimbulkan imej tidak positif terhadap negara kerana Perdana Menteri menimbulkan ‘dakwaan rambang dan khayalan’ sedemikian,” katanya.


Kenyataan Hadi Awang bukti berlaku pemberian wang pada PRU15

BANGI, 29 Jamadilakhir 1444H, Ahad – Presiden PAS, Tan Sri Abdul Hadi Awang seolah-olah mengiyakan dakwaan pemberian wang berlaku ketika Pilihan Raya Umum Ke-15 (PRU15) lalu.

Ia susulan tindakan Ahli Parlimen Marang itu mempertahankan pengagihan wang oleh segelintir individu kepada pengundi ketika PRU15 dengan mendakwa ia sebagai sedekah.

Pengarah Komunikasi Barisan Nasional (BN), Datuk Seri Dr Shamsul Anuar Nasarah mendakwa, kenyataan Presiden PAS dengan sendiri membuktikan bahawa memang berlaku pemberian wang ketika PRU15.

“Kemudian mereka cuba ‘menghalalkan’ apa sahaja perbuatan mereka yang ternyata salah dari segi peraturan. Lebih membahayakan mereka mengaitkannya dengan agama supaya dilihat suci bersih.

“Inilah budaya dan sikap PAS sejak dulu. Pihak lain semuanya salah dan sebaliknya tidak salah kalau mereka yang lakukan,” bidasnya dalam satu kenyataan, hari ini.

Semalam Abdul Hadi berkata, pemberian wang kepada rakyat adalah hak orang awam yang ingin memberikan sumbangan.

Katanya, undang-undang hanya menetapkan bahawa setiap calon dan wakil calon tidak boleh memberi wang ketika berkempen.

Beliau berkata demikian ketika diminta mengulas langkah UMNO Terengganu memfailkan petisyen pilihan raya bagi mencabar keputusan PRU15 di tiga kerusi Parlimen iaitu Marang, Kuala Terengganu dan Kemaman yang dimenangi calon PAS.

Pengerusi Perhubungan UMNO Terengganu, Datuk Seri Ahmad Said berkata, petisyen pilihan raya itu difailkan di Mahkamah Tinggi Kuala Terengganu pada 3 Januari lalu, atas alasan parti lawan merasuah pengundi di ketiga-tiga Parlimen berkenaan sepanjang tempoh kempen PRU15.

Bekas Menteri Besar Terengganu itu mendakwa, PAS menabur wang antara 15 hingga 17 November lalu iaitu dua hingga empat hari sebelum PRU15, dengan kebanyakan isi rumah menerima wang antara RM500 hingga RM1,000.

Dalam pada itu, Shamsul mendakwa bahawa PAS kini sudah banyak berubah.

Dakwanya, kuasa dan kedudukan sudah menjadi sangat penting bagi PAS dan kerana itu prinsip, pendirian serta pegangan parti berkenaan akan berubah.

“PAS sanggup lakukan apa sahaja demi kuasa dan kedudukan. Ini hakikatnya,” katanya.


Muhyiddin, Dr Noor Hisham selesai terima vaksin

PUTRAJAYA, 12 Rejab 1442H, Rabu – Perdana Menteri, Tan Sri Muhyiddin Yassin selesai menjadi individu pertama menerima suntikan vaksin dalam Program Imunisasi COVID-19 Kebangsaan, sebentar tadi.

Beliau diberikan vaksin Pfizer-BioNTech di Pusat Kesihatan Daerah (PKD) Putrajaya, Presint 11, di sini.

Turut sama menyertai Muhyiddin untuk mendapatkan vaksin pertama adalah Ketua Pengarah Kesihatan, Tan Sri Dr Noor Hisham Abdullah dan empat petugas barisan hadapan yang lain.

Mereka dibenarkan keluar setelah berehat dan menunggu di bilik pemerhatian selama 15 minit, di mana pegawai kesihatan akan memantau tindak balas alergi terhadap suntikan.

Menteri Penyelaras Program Imunisasi COVID-19 Kebangsaan, Khairy Jamaluddin berkata, PM akan menerima suntikan vaksin COVID-19 dos kedua pada 17 Mac, nanti.

Terdahulu, beliau berkata, keputusan kerajaan untuk menjadikan Perdana Menteri sebagai orang pertama menerima vaksin, adalah bagi memberi keyakinan kepada rakyat negara ini.

Malaysia mula menerima vaksin COVID-19 keluaran Pfizer-BioNTech pada Ahad dengan jumlah 312,390 dos.

Syarikat farmaseutikal itu dilapor akan membuat penghantaran setiap minggu bagi memenuhi keperluan serantau.

Setakat ini, seramai 571,802 petugas barisan hadapan telah berdaftar untuk menerima vaksin COVID-19 pada fasa pertama.


4 pelajar mengaku bersalah pukul junior

SEREMBAN, 22 Syawal 1443H, Isnin – Empat pelajar lelaki tingkatan empat dan tiga sebuah sekolah menengah di sini mengaku bersalah di Mahkamah Majistret Seremban atas pertuduhan memukul seorang pelajar junior pada 13 Mei lepas.

Tiga tertuduh yang berumur 16 tahun dan seorang lagi 15 tahun itu membuat pengakuan berkenaan sebaik pertuduhan dibacakan di hadapan Majistret Norzaliza Tesmin.

Kesemua pelajar berkenaan didakwa secara bersama dengan sengaja menyebabkan cedera ke atas seorang pelajar berusia 13 tahun dengan memukulnya kira-kira pukul 12 tengah malam pada 13 Mei lepas di asrama putera sekolah berkenaan.

Mereka didakwa mengikut Seksyen 323 Kanun Keseksaan dan dibaca bersama Seksyen 34 Kanun sama yang memperuntukkan penjara maksimum setahun atau denda sehingga RM2,000 atau kedua-duanya sekali, jika sabit kesalahan.

Pendakwaan dikendalikan Timbalan Pendakwa Raya Nurul Muhaimin Mohd Azman dan kesemua mereka tidak diwakili peguam.

Mahkamah menetapkan 22 Jun ini sebagai sebutan semula kes untuk jatuh hukum dan laporan akhlak. – Bernama


GTA nak menang cara bersih tanpa ‘dedak’ kepada rakyat

Oleh Zuhayati Yazid

KLANG, 12 Rabiulakhir 1444H, Isnin – Malaysia boleh bebas daripada rasuah sekiranya budaya memberikan wang sebagai upah dan suapan terus dihentikan.

Calon Pejuang di Parlimen Kapar, Ustaz Mohd Pathan Hussin berkata, Gerakan Tanah Air (GTA) berhasrat untuk membuang budaya tidak bersih berkenaan selain dapat mengelak rakyat terus dimanjakan.

“Ini juga amanah daripada pimpinan tertinggi untuk mengubah budaya tidak bersih dan tidak mengajar penyokong dengan upah.

“Kita mesti menang dalam Pilihan Raya Umum ke-15 (PRU15) kali ini tetapi mesti guna cara yang berbeza tanpa umpan dan kewangan,” katanya.

Beliau berkata demikian dalam ceramah umum GTA Kapar ‘Demi Kapar’ di Dataran Simpang Empat, Klang, semalam.

Katanya, GTA memang tidak mempunyai peruntukan untuk diagihkan kepada jentera namun perjuangan yang dilakukan ikhlas dan demi mahu menyelamatkan negara.

“GTA memang tak ada duit untuk diberikan kepada rakyat sebagai upah walaupun kita tahu setiap jentera penat dengan kerja yang dilakukan,” katanya.

Mengulas lanjut, Ustaz Pathan menjelaskan budaya baharu itu mampu menjadi negara kita bebas daripada rasuah sekali gus memberi gambaran pimpinan kita mempunyai integriti yang tinggi.

“Ini adalah sasaran kita untuk melahirkan budaya baharu agar suatu hari ini nanti kita dapat membersihkan dunia politik daripada suapan dan juga dedak yang memanjakan rakyat,” katanya.

Ustaz Pathan turut menyifatkan perjuangan dirinya untuk menjadi pemimpin adalah sebagai ibadah yang akan disoal suatu hari nanti.

Katanya, perjuangan mencari kerusi di Parlimen bukanlah khazanah dunia semata-mata, tetapi berazam untuk membela nasib dan membawa kebaikan kepada rakyat dan negara.


Kerajaan bayar hingga 60 peratus kerugian ditanggung jemaah umrah

KOTA BHARU, 4 Rejab 1443H, Ahad – Kerajaan akan membayar 50 hingga 60 peratus kerugian yang dialami oleh jemaah umrah sepanjang penangguhan sementara ibadah tersebut selama sebulan bermula 8 Januari lepas.

Timbalan Menteri di Jabatan Perdana Menteri (Hal Ehwal Agama), Datuk Ahmad Marzuk Shaary berkata, Lembaga Tabung Haji (TH) dan Kementerian Pelancongan, Seni dan Budaya Malaysia (MOTAC) telah melakukan tapisan senarai jemaah yang menanggung kerugian.

Katanya, bagaimanapun proses berkenaan masih dalam penelitian di peringkat akhir dan ia dijangka dapat diselesaikan pada pertengahan bulan ini.

“Kami mengetahui, kumpulan jemaah yang terkandas baru-baru ini untuk mengerjakan umrah mengalami kerugian tertentu yang melibatkan perbelanjaan seperti penginapan dan tempahan lain. Oleh itu, kerajaan akan menanggung sebahagian daripada perkara tersebut.

“Proses ini masih dalam penelitian akhir, barangkali pertengahan bulan ini mengikut apa yang disebutkan oleh TH dengan kerjasama MOTAC dan kumpulan persatuan umrah akan memurnikan (membuat tapisan) senarai jemaah yang benar-benar menanggung kerugian,” katanya.

Beliau berkata demikian kepada pemberita selepas hadir di Majlis Santuni Nelayan Dewan Undangan Negeri (DUN) Kijang di Kompleks Lembaga Kemajuan Ikan Malaysia (LKIM) di sini hari ini.

Mengulas lanjut, Ahmad Marzuk yang juga Ahli Parlimen Pengkalan Chepa berkata, pembayaran berkenaan akan dibuat secara terus oleh TH kepada jemaah yang berkenaan.

Katanya, jemaah perlu ke mana-mana cawangan TH yang terdekat dengan membawa dokumen berkaitan termasuk kad pengenalan diri, visa dan juga butiran terperinci mengenai umrah.

“Kalau mereka ada akaun TH lagi senang memandangkan pembayaran akan dimasukkan secara terus ke akaun jemaah. TH akan agihkan peruntukan yang disediakan kerajaan, melalui Kementerian Kewangan,” katanya.

Beliau turut mengingatkan kepada bakal jemaah yang akan menunaikan umrah pada Selasa ini (8 Februari) agar menitikberatkan prosedur operasi standard (SOP) termasuk kekal memakai pelitup muka dan sebagainya.

“Seperti kita lihat, sehari dua ini berlaku peningkatan kes harian COVID-19 susulan penularan varian Omicron. Jadi saya harap supaya jemaah kekal patuh SOP memandangkan kita mahu memastikan mereka pulang dari umrah nanti agar tidak menyumbangkan kepada peningkatan kes yang mendadak,” katanya.-  Bernama


AS mahu tutup kedutaan di Iraq

WASHINGTON, 10 Safar 1442H, Isnin – Amerika Syarikat (AS) akan menutup kedutaannya di Baghdad selagi Iraq tidak menghalang serangan roket di kawasannya.

Setiausaha Negara AS, Mike Pompeo dilaporkan menelefon Presiden Iraq, Barham Salih dan Perdana Menteri Iraq, Mustafa al-Kadhimi semalam.

“Kami diberitahu mengenai penutupan kedutaan secara berperingkat selama dua hingga tiga bulan,” lapor Wall Street Journal memetik kenyataan seorang pegawai Iraq.

Sekurang-kurangnya empat roket Katyusha telah dilancarkan ke kedutaan AS di Zon Hijau yang kuat di Baghdad.

Salah satunya mendarat di daerah di mana tentera Amerika ditempatkan dalam misi diplomatik, menurut laporan media.

Seorang pegawai Jabatan Negara mengambil peluang menuding jari ke atas Iran untuk serangan itu.

Menteri Luar Iran, Mohammad Javad Zarif bagaimanapun mengecam sebarang serangan di kawasan diplomatik, dengan menggesa serangan seperti itu di Iraq mesti dihentikan.

Zon Hijau yang kuat di Baghdad – menjadi tempat diplomatik asing dan bangunan pemerintah, sering menjadi sasaran roket dan bahan letupan dalam beberapa tahun ini. – Agensi


Memilih untuk ditarbiah

PERGELUTAN-pergelutan yang berlaku di dalam kehidupan seorang pendakwah, adalah sebuah pergelutan dalaman. Apabila jiwanya berkecamuk di antara tuntutan nafsu, kelurusan akal dan ketenangan roh.

Di dalam banyak keadaan pergolakan yang berlaku membawa kepada seorang pendakwah tidak melihat dirinya di dalam kekurangan atau kesalahan, malah dia merasakan itulah kebenaran dan tiada kekurangan pada dirinya.

Apabila dia mampu untuk bercakap di hadapan, mampu untuk berterusan memberi idea di dalam mesyuarat, dia sudah selesa dan tidak meletakkan dirinya perlu ditingkatkan, amat malang apabila segala keaiban pada dirinya tidak dipedulikan.

Dengan kesesatan moden yang bertunjangkan humanism (kehendak nafsu serakah manusia sebagai kehendak tertinggi), menampakkan manusia sendiri mampu untuk mencapai segala kemajuan tanpa panduan dan iringan wahyu.

Pendakwah-pendakwah yang hidup di dalam dunia kemodenan hati mereka bingung, bagaimanakah kejahatan Thaghut yang mengkufurkan Allah menjadi begitu maju dan moden? Dan negara umat Islam begitu mundur?.

Pengaruh-pengaruh ketakjuban modernism membawa kepada akah humanism yang secara halus mengubah kiblat, aqidah dan keimanan seorang pendakwah tanpa disedari.

Apabila ditanya apakah sistem politik yang terbaik, mereka dengan bangga berdakwah kepada sistem demokrasi ‘ala syura’ yang kononnya apabila barat mencapai kemajuan dengan demokrasi, maka Islam juga mencapai kemajuan dengan demokrasi.

Apabila melihat sistem perbankan, maka diperjuangkan “sistem ekonomi Islam” yang bertunjangkan kapitalisma, walaupun sistem perbankan Islam sedia ada adalah ijtihad semasa sebagai jalan keluar daripada kemelut kapitalis, tetapi adalah suatu yang perlu diubah dengan amat banyak.

Apabila berkaitan perundangan, dilihat pemisahan penghakiman dan eksekutif begitu cantik dan memperjuangkan semangat legislatif sekular yang mengenepikan kedudukan Islam hanya pada ruang lingkup keluarga.

Bila dilihat sosial dan keagamaan, dinampakkan seolah jalan ‘damai’ ‘penuh rahmah’ sebagai sistem sosial dan keagamaan walaupun diakhirnya tertegak pelbagai elemen pluralism bertunjangkan liberalisma.

Hakikatnya, inilah keadaan hari ini yang berlaku kepada sebahagian manusia secara umum, dan pendakwah secara khusus tanpa mereka sedari bahawa pergolakan yang berlaku pada dirinya adalah benar-benar berlaku, dan tidak menyedari betapa terlalu banyak erti kehidupan dan perbuatannya membawa kepada jiwa yang tidak sensitif terhadap segala kejahilan ummah, hilangnya sensitif terhadap kemunduran ummah, hilangnya sensitif apabila ummah tenggelam di dalam kehidupan yang jauh daripada Islam.

Begitulah kesan apabila seseorang pendakwah kalah di dalam pergelutan melawan kelalaian, membina semangat, dan menuntut ilmu, akhirnya jiwa yang dimiliki seorang pendakwah menjadi sebuah jiwa yang berjalan secara ‘auto pilot’ di dalam kehidupan harian, pagi-pagi pergi kerja, balik rumah ‘enjoy’ Netflix dan hari demi hari berlalu.

Malah, program-program dakwah dan tarbiah hanya tinggal ‘keseronokan sosial’ seperti sembang-sembang yang menggunung tinggi dengan muka serius, namun tidak menghidupkan jiwa yang tenat mahupun menghapuskan secebis kelalaian.

Tatkala inilah seorang pendakwah perlu mengatakan pada diri “cukuplah” dan “inilah masa menyerah tengkuk untuk dimuhasabah dan ditarbiah”.

Dia tidak bisa tempoh berseorangan, tetapi perlukan panduan dan bimbingan yang menyentap hati daripada kelalaian. Pendakwah dan pendidik lain yang memerhati hatinya secara halus dan telitit berkaitan kekurangan pada dirinya.

Memilih jiwa untuk ditegur dan ditarbiah adalah suatu kehebatan dan ketinggian jiwa yang amat jarang di dalam dunia hari ini. Di dalam arus modernisasi dan humanis jiwa-jiwa manusia menjadi halus ibarat tisu sepertimana yang digambarkan oleh Imam Asy-Syahid Hasan Al-Banna “Seandai angin bertipu di pipi mereka, pasti terluka (kesakitan kerana lembiknya jiwa mereka)” dan Imam Hasan Al-Banna mengatakan kerana pemuda-pemuda lembik ini terlalu impikan dunia dan inginkan dunia diberi kepada mereka.

Bukankah itu keadaan majoriti yang menghabiskan sepenuh tenaga untuk gaji? Sehabis fokus untuk gaji? Sehabis gaji untuk kenikmatan dunia sahaja tanpa menafikan wujud segelintir yang ikhlas bekerja dan berinfak fi sabilillah daripada harta dan jiwa mereka (Adakah Kita Golongan Yang Bekerja – Himpunan Risalah Hasan Al-Banna).

Maka, jiwa sehebat Umar yang ditegur oleh seorang pemuda sepertimana diriwayatkan di dalam kitab Al-Khiraj karangan Abi Yusuf apabila seorang pemuda berkata kepada Umar: “Bertaqwalah kepada wahai Umar!”, maka sebahagian menyanggah dan berkata “Senyap kamu! Kamu tujukan itu pada Amirul Mukminin!” Maka Umar menjawab:

دعه، لا خير فيهم إن لم يقولوها لنا، ولا خير فينا إن لم نقبل

“Biarkan dia (untuk bercakap), tiada kebaikan pada dirinya melainkan dia mengatakan (apa yang terbuku) dan tiada kebaikan pada kami (aku) melainkan mendengar,”

Kerana itu Nabi berpesan “Agama itu adalah nasihat” dan Imam Al-Banna mensyarahkan hadis ini “Maka seorang akh (pendakwah) apabila melihat pada saudaranya aib atau kekurangan, pantas menegur, dan diteirma oleh akh yang ditegur nasihat saudaranya dengan penuh gembira dan seronok, dan pantas berterima kasih kepada sahabatnya” -(Sistem Usrah, Himpunan Risalah Hasan Al-Banna).

Inilah budaya seorang muslim secara umum, dan budaya mereka yang memahami bahawa dirinya penuh kekurangan dan perlukan bimbingan di dalam dunia yang penuh kejahilan, maka menggabungkan diri di dalam sebuah amal tarbiah/pembentukan diri dengan penuh lapang untuk dibentuk dan menerima nasihat yang ikhlas dari sahabatnya.

Ustaz Mohd Suhail Mohd Sufian
Naib Pengerusi Majlis Ulama Islam ISMA (MUIS)


COVID-19: Malaysia catat 21 kes baharu

KUALA LUMPUR, 29 Muharram 1442H, Khamis – Dua puluh satu kes positif COVID-19 dicatatkan hari ini, membabitkan 16 kes penularan dalam negara dan lima kes import.

Ketua Pengarah Kesihatan Tan Sri Dr Noor Hisham Abdullah berkata 16 kes penularan dalam negara itu melibatkan 15 warga tempatan dan seorang bukan warganegara.

Mengulas mengenai itu, beliau berkata lima kes dilaporkan di Sabah, Kedah (tujuh), Pulau Pinang (dua), dan masing-masing satu kes di Selangor dan Sarawak.

“Di Sabah, dua kes daripada saringan Kluster Benteng LD melibatkan seorang warganegara dan seorang bukan warganegara, dan masing-masing satu warganegara untuk Kluster Selamat iaitu kluster baharu di Semporna, satu kes saringan kemasukan ke Hospital Tawau dan satu kes saringan ‘sign-off’ kapal di Pelabuhan Sipitang.

Sementara di Kedah, enam kes daripada Kluster Sungai yang (semuanya) melibatkan warganegara dan satu kes saringan di kawasan Perintah Kawalan Pergerakan Diperketatkan (PKPD) Secara Pentadbiran Daerah Kota Setar, juga warganegara,” katanya dalam kenyataan mengenai perkembangan COVID-19 di sini hari ini. – Bernama


DBKL laksana inisiatif kitar semula dapat ganjaran

KUALA LUMPUR, 12 Muharram 1444H, Rabu – Penduduk sekitar Projek Perumahan Rakyat (PPR) dan Perumahan Awam (PA) di ibu negara berpeluang menikmati ganjaran berbentuk barangan keperluan asas dengan menghantar barang kitar semula di kios 1Komuniti 1Kitar Semula (1C1R).

Antara barang kitar semula yang boleh dibawa ke kiosk 1C1R yang beroperasi dua kali seminggu mengikut jadual yang telah ditetapkan itu ialah tin aluminium, kertas, plastik dan minyak masak terpakai.

Datuk Bandar Kuala Lumpur Datuk Seri Mahadi Che Ngah berkata kemudahan kios statik 1C1R yang kini diwujudkan di PPR Seri Alam di Pudu, PPR Beringin di Jinjang dan PA Seri Kota di Bandar Tun Razak adalah untuk membudayakan amalan kitar semula dalam kalangan penduduk setempat, selain mengurangkan penjanaan sisa pepejal di kawasan kepadatan tinggi.

Beliau berkata penduduk setempat boleh mendapatkan ganjaran barangan keperluan asas seperti susu pekat, gula, tepung gandum dan minyak masak dengan mengumpul serta menukar mata ganjaran bagi setiap barang kitar semula yang dibawa ke kiosk berkenaan.

“Contohnya minyak masak terpakai lima kilogram, kita boleh dapat tiga botol minyak masak satu kilogram baharu sebagai tukaran dan ini satu usaha yang baik daripada kita buang begitu sahaja yang memberi kesan kepada alam sekitar.

“Usaha pemberian ganjaran ini juga dapat membantu meringankan beban perbelanjaan penduduk setempat terutama golongan B40 dari sekitar PPR dan PA ibu negara,” katanya kepada pemberita selepas pelancaran kios 1C1R di PA Seri Kota di sini semalam.

Inisiatif tersebut dilaksanakan dengan kerjasama syarikat Berjaya Enviro Parks yang akan membantu dari segi pemberian ganjaran bagi program alam sekitar yang dilaksanakan oleh Dewan Bandaraya Kuala Lumpur (DBKL).

Mengulas lanjut, Mahadi berkata DBKL akan memperluaskan kemudahan kiosk statik tersebut di kawasan PPR dan PA lain serta kawasan berkepadatan tinggi pada masa akan datang kerana kos pengurusan sisa pepejal dan pembersihan awam kini hampir mencecah RM300 juta setahun dengan penjanaan sisa pepejal sebanyak 2,200 tan metrik sehari.

“Sekiranya ini dapat direalisasikan, trip sisa pepejal dari sekitar Kuala Lumpur yang dibawa ke tapak pelupusan di Bukit Tagar, Hulu Selangor dapat dikurangkan sekali gus bayaran DBKL kepada syarikat yang menguruskan sampah juga dapat dijimatkan,” katanya. – Bernama


Solat Jumaat pertama di Masjid Hagia Sophia

ISTANBUL, 3 Zulhijjah 1441H, Jumaat – Masjid Hagia Sophia yang terkenal di Turki akan dibuka semula untuk ibadah buat pertama kalinya selepas 86 tahun dengan solat Jumaat, lapor agensi Anadolu.

Monumen ikonik itu berfungsi sebagai gereja selama 916 tahun sehingga penaklukan Istanbul, dan sebuah masjid dari tahun 1453 hingga 1934 – hampir 500 tahun – dan terakhir sebagai muzium selama 86 tahun.

Salah satu bangunan bersejarah di Turki paling banyak dikunjungi pelancong tempatan dan antarbangsa, pada 1985, semasa dijadikan muzium, Hagia Sophia dimasukkan dalam Senarai Warisan Dunia UNESCO.

Pada 10 Julai, sebuah mahkamah Turki membatalkan keputusan Kabinet 1934 yang menjadikan Hagia Sophia sebagai muzium, membuka jalan untuk ia digunakan kembali sebagai masjid selepas 86 tahun.

Di era baru Hagia Sophia, Pengarah Hal Ehwal Agama Turki akan memantau perkhidmatan keagamaan di masjid, sementara Kementerian Kebudayaan dan Pelancongan pula mengawasi kerja-kerja pemulihan serta pemuliharaan.

Khazanah seni bina itu juga akan dibuka untuk pelancong domestik dan luar secara percuma.

Pada Khamis, pihak berkuasa tertinggi agama Turki melantik tiga imam dan lima muazin untuk Masjid Hagia Sophia.

Ketua Hal Ehwal Agama Turki (Diyanet) Ali Erbas berkata Mehmet Boynukalin, Ferruh Mustuer, dan Bunyamin Topcuoglu dilantik sebagai imam masjid.

Boynukalin adalah seorang profesor di Jabatan Sains Agama Universiti Marmara.

Menurut Erbas, mereka melantik ulama terkenal sebagai imam sesuai dengan tradisi Uthmaniyyah.

Selain itu Mustuer dan Topcuoglu telah memenangi pertandingan membaca al-Quran antarabangsa.

Ketika solat berlangsung, lukisan, gambar, dan mozek akan ditutup dengan tirai dan dibuka semula selepas selesai.

Pada Khamis, Presiden Turki melancarkan plat nama baharu Masjid Hagia Sophia.

Sementara itu, persiapan upacara yang akan diadakan sempena pembukaan semula masjid itu untuk ibadah selepas 86 tahun, telahpun selesai.

Majlis pembukaan akan dihadiri tetamu daripada semua lapisan masyarakat.

Masjid Hagia Sophia akan dibuka untuk solat dengan disertai Presiden Erdogan dan pemimpin Parti Gerakan Nasionalis (MHP) Devlet Bahceli. Ia akan dibuka sehingga pagi. – Bernama